Hampir 100,000 hilang pekerjaan sejak Oktober lalu, kata menteri

Kementerian Sumber Manusia mendedahkan hampir 100,000 pekerja kehilangan pekerjaan atau diberhentikan kerja oleh majikan di Malaysia akibat pelaksanaan Perintah Kawalan Pergerakan Bersyarat (PKPB) kali kedua, mulai 14 Oktober 2020.Menteri Sumber Manusia M Saravanan berkata, data kementerian menunjukkan jumlah pemberhentian pekerja mengikut Sistem Insurans Pekerjaan (SIP) di bawah Pertubuhan Keselamatan Sosial (Perkeso) sehingga 27 November 2020 berjumlah 99,696 orang.Bagaimanapun, Saravanan berkata pada tempoh sama, 120,296 orang daripada 372,934 pencari kerja berjaya mendapat pekerjaan.“Negara melalui tujuh bulan Perintah Kawalan Pergerakan (PKP) bagi membendung penyebaran pandemik Covid-19. Sejak 10 Jun 2020, PKP Pemulihan membenarkan lebih banyak sektor ekonomi beroperasi walaupun perniagaan tidak dapat beroperasi pada paras optimum.“Pada masa yang sama, pelbagai pakej rangsangan disediakan kerajaan bagi membantu mengurangkan impak negatif pandemik ini terhadap ekonomi termasuk pasaran buruh.“Oleh yang demikian, penambahbaikan berterusan dapat diperhatikan dalam kedudukan tenaga buruh walaupun pada tahap sederhana.“Perkara ini dicerminkan oleh pertumbuhan positif bulan ke bulan dalam guna tenaga sejak Jun 2020, serta kadar pengangguran yang menunjukkan trend penurunan,” katanya di Dewan Rakyat, hari ini.Bagaimanapun, Saravanan berkata pada tempoh sama, 120,296 orang daripada 372,934 pencari kerja berjaya mendapat pekerjaan.Beliau menjawab soalan Ahmad Jazlan (BN-Machang) yang meminta kementerian sumber manusia menyatakan jumlah pekerjaan yang terjejas ekoran PKPB kali kedua yang bermula 14 Oktober 2020 lalu dan sejauh mana memberi impak kepada industri pekerjaan dan ekonomi buruh secara menyeluruh.Mengulas lanjut, Saravanan berkata berdasarkan Survei Tenaga Buruh (STB) oleh Jabatan Perangkaan Malaysia (DOSM), pekerja-pekerja dalam sektor penerbangan, perhotelan dan pelancongan yang amat terjejas akibat pandemik Covid-19.Katanya, berdasarkan STB juga, kadar pengangguran tertinggi pada tahun 2020 dicatatkan pada Mei 2020 iaitu sebanyak 5.3% atau 8,261 orang.“Pemulihan pasaran buruh Malaysia dapat diperhatikan dengan kadar pengangguran menurun daripada paras tertinggi 5.3% kepada 4.9% (7,732 orang) pada Jun 2020. Kadar pengangguran terus menurun kepada 4.7% (7,451 orang) pada Julai 2020 dan kekal pada kadar 4.7% (7,416 ribu orang) pada Ogos 2020.“Data terkini STB pada September 2020 pula menunjukkan kadar pengangguran menurun kepada 4.6% dengan bilangan penganggur seramai 7,375 ribu orang.“Adalah dijangka bahawa kadar pengangguran pada Disember 2020 akan melihat penurunan kepada 4.5% dan trend penurunan kadar pengangguran ini akan berterusan ke tahun 2021.”Dalam pada itu, Saravanan berkata Program Pengekalan Pekerjaan dan Program Subsidi Upah (PSU) dilaksanakan oleh kerajaan menerusi Perkeso berjaya menyelamatkan kira-kira 300,000 majikan daripada gulung tikar dan 2.72 juta pekerja dari dibuang kerja sehingga hari ini.Katanya, dengan peruntukan RM18 bilion kerajaan berjaya menyelamatkan kira-kira 2.7 juta pekerja di negara ini daripada dipecat menerusi inisiatif PSU.“KSM melalui Perkeso sudah menambah baik portal JobMalaysia kepada MyFutureJob bagi membantu pekerja yang dibuang kerja mendapat pekerjaan baru dengan lebih mudah dan cepat.“Kita juga menyediakan insentif berbeza kepada majikan yang mengambil pekerja dalam kalangan mereka berusia 40 tahun ke atas dan golongan orang kurang upaya (OKU).“Inilah antara insentif diambil oleh kerajaan bagi membantu golongan yang kehilangan pekerjaan dan menurunkan kadar pengangguran akibat penularan pandemik Covid-19, sejak Mac lalu.”


Penyanyi rap The Fugees disabitkan bersalah kempen lobi dengan Jho Low

Juri mensabitkan penyanyi rap dan pemenang Anugerah Grammy, Prakazrel Pras Michel dari kumpulan The Fugees atas tuduhan bersubahat dengan pembiaya Malaysia Low Taek Jho atau Jho Low untuk mengatur satu siri kempen lobi asing yang bertujuan mempengaruhi kerajaan AS di bawah pentadbiran dua presiden.
Sabitannya di Mahkamah Persekutuan di Washington susulan perbicaraan yang dipenuhi dengan muslihat politik dan menampilkan saksi berprofil tinggi termasuk bintang Hollywood Leonardo DiCaprio dan bekas peguam negara AS Jeff Sessions.
Michel diasak dengan pelbagai soalan berat oleh pendakwa raya sewaktu memberi keterangan pembelaannya.
Michel didakwa atas 10 pertuduhan jenayah termasuk konspirasi, bertindak sebagai ejen kerajaan luar, saksi mengganggu dan memalsukan rekod kewangan kempen.
Pendakwa raya menuduhnya berkomplot dengan Low untuk cuba mempengaruhi pentadbiran presiden Barack Obama dan Donald Trump.
Low, yang juga berdepan pertuduhan berasingan di New York kerana menggelapkan AS$4.5 bilion (RM20.06 bilion) daripada dana kekayaan negara 1MDB, masih bebas.
Peguam Michel, David Kenner memberitahu pemberita di luar mahkamah bahawa beliau "amat kecewa" dengan keputusan itu, tetapi tetap berharap pertuduhan itu boleh ditolak oleh hakim.
Hakim daerah AS Colleen Kollar-Kotelly menetapkan tarikh akhir untuk kedua-dua pihak memfailkan taklimat mengenai beberapa usul selepas perbicaraan, termasuk permintaan untuk penghakiman pembebasan, yang berlanjutan hingga Julai.
"Saya amat yakin bahawa kes ini belum selesai, dan kita akan berjaya," katanya.
Kumpulan hip-hop The Fugees memenangi dua Anugerah Grammy untuk album terlaris mereka "The Score" pada 1996. Namun menjelang 2012, menurut pendakwa raya, Michel sangat memerlukan wang tunai dan menemui penyelesaian melalui Low, yang terkenal mengadakan pesta dan membayar sejumlah besar wang kepada selebriti.
Pendakwa raya berkata Michel bersetuju untuk menyalurkan kira-kira AS$2 juta daripada Low ke dalam kempen pemilihan semula Obama pada 2012 sebagai pertukaran untuk menerima berjuta-juta dolar.
Disebabkan undang-undang pilihan raya persekutuan melarang orang asing daripada membuat sumbangan kepada kempen AS, pendakwa raya berkata Michel telah menyembunyikan sumber dana itu.
Michel juga dituduh berusaha untuk meyakinkan Jabatan Kehakiman era Trump untuk menggugurkan siasatan sivil dan jenayah terhadap Low berhubung skandal 1MDB dan cuba melobi kerajaan AS bagi membawa pulang seorang ahli politik pembangkang China, Guo Wengui.
Ketika di kandang saksi, Michel berkata AS$20 juta yang dibayar Low kepadanya selama sembilan bulan pada 2012 adalah untuk membantu Low mendapatkan gambar bersama Obama.
Michel mengakui bahawa dia menggunakan sebahagian daripada wang itu untuk membayar tiga rakannya untuk menghadiri dua kutipan sumbangan politik untuk kempen Obama pada 2012, tetapi menafikan berbuat demikian atas arahan Low.
"Sebaik sahaja dia memberi saya wang itu, itu adalah hak saya bagaimana untuk saya membelanjakan wang itu kerana ia adalah kepunyaan saya,” kata Michel kepada juri sambil menyifatkan pembayaran itu sebagai "hadiah."
Mengenai sama ada dia gagal mendaftar sebagai ejen asing, Michel memberitahu juri bahawa peguamnya George Higgenbotham tidak pernah memberitahunya bahawa ia dikehendaki oleh undang-undang.
Michel juga berkata dia menyampaikan maklumat kepada FBI tentang hasrat kerajaan China untuk mengekstradisi Guo di tengah-tengah kebimbangan republik itu bahawa Guo "didakwa sebagai seorang perogol," sambil berkata dia "berfikir ia adalah sesuatu yang FBI perlu tahu."
Higgenbotham, yang sejak itu mengaku bersalah atas peranannya dalam skim itu, memberitahu juri bahawa dia bertemu dengan duta China di Washington atas desakan Michel untuk meyakinkan kerajaan republik itu bahawa pentadbiran Trump sedang berusaha untuk mengekstradisi Guo.
Guo, yang tidak pernah diekstradisi, telah didakwa atas tuduhan penipuan di New York.


5 sampel kes Covid-19 Parlimen disahkan varian Delta, kata KP Kesihatan

Sebanyak lima daripada lapan sampel kes Covid-19 di bangunan Parlimen disahkan varian Delta manakala dua tidak berjaya diproses, dan satu sampel masih menunggu keputusan, kata Ketua Pengarah Kesihatan Noor Hisham Abdullah.Beliau berkata, sampel tersebut mempunyai nilai CT yang rendah dan dihantar ke Institut Penyelidikan Perubatan (IMR) untuk ujian genomik.Sehingga hari ini, Noor Hisham memaklumkan sembilan lagi kes dikesan berkaitan dengan sidang khas Parlimen, menjadikan keseluruhan kes sebanyak 97.“Empat kes kontak rapat kepada kes positif Covid-19 hasil saringan semasa Pra-Dewan Rakyat.“Satu kes baru dilaporkan pada 10 Ogos yang mana kes ini juga merupakan kes kematian pertama, dan empat kes kontak rapat kepada kes positif Covid-19 yang telah hadir semasa persidangan Dewan Rakyat,” katanya dalam satu kenyataan hari ini.Daripada jumlah itu katanya, enam antaranya lengkap menerima dua dos vaksin.Menurut Noor Hisham, kes kematian tersebut merujuk kepada pegawai khas kepada seorang timbalan menteri yang hadir ke Parlimen pada 26 hingga 29 Julai.“Ujian saringan pra Dewan Rakyat (23 Julai) dan ujian RTK-Ag Self-Test Kit Saliva (29 Julai) adalah negatif. Beliau kemudiannya menunjukkan gejala pada 31 Julai dan positif ujian PCR dengan nilai kitaran ambang atau CT value 14.88.“Keadaan beliau bertambah teruk dan telah dimasukkan ke hospital pada 4 Ogos untuk rawatan lanjut. Namun keadaan beliau amat kritikal dan meninggal dunia pada 9 Ogos,” katanya.Katanya, hasil siasatan KKM setakat ini mendapati kes-kes positif tidak mempunyai hubungkait antara satu sama lain kecuali kontak rapat.Namun risiko penularan jangkitan Covid-19 berlaku disebabkan perkongsian bilik dan kemudahan asas seperti tandas, surau dan ruang makan, kata Noor Hisham.Hari ini MalaysiaNow melaporkan kematian seorang pegawai khas di sebuah kementerian persekutuan akibat varian Delta yang dijangkitinya di Parlimen semasa sidang khas baru-baru ini.


Lumpuhkan kerajaan sasaran utama protes kesatuan sekerja Perancis

Kesatuan sekerja Perancis menyasarkan untuk melumpuhkan kerajaan menerusi mogok yang diadakan pada Selasa, lapor Agensi Akhbar Jerman (dpa).
Mogok itu melibatkan kesatuan pengangkutan udara dan kereta api, sekolah, sektor tenaga dan kutipan sampah sebagai membantah pembaharuan pencen yang diperkenalkan kerajaan.
Pembaharuan pencen menjadi antara agenda penting kepada kerajaan pimpinan presiden Emmanuel Macron.
Umur berpencen ketika ini ialah 62 tahun dan kerajaan berhasrat untuk meningkatkan kepada 64 tahun.
Selain meningkatkan umur berpencen, kerajaan juga mahu menambah jumlah caruman pencen bulanan iaitu minimum sebanyak €1,200 (AS$1,300 atau kira-kira RM5,816.85).
Ramai kakitangan di Perancis sudah bekerja melebihi umur 62 tahun kerana tidak cukup membat caruman untuk mendapatkan pencen penuh.


RUU anti lompat parti lulus, RoS akan teliti perlembagaan parti politik

Jabatan Pendaftaran Pertubuhan (ROS) akan meneliti perlembagaan semua parti politik berikutan kelulusan Rang Undang-Undang Perlembagaan (Pindaan) (No 3) 2022, mengenai peruntukan larangan ahli Parlimen bertukar parti di Dewan Rakyat hari ini.
“ROS akan kaji perlembagaan-perlembagaan parti politik yang ada,” kata Menteri Dalam Negeri Hamzah Zainuddin, ringkas dalam sidang media di Parlimen hari ini.
Terdahulu, Menteri di Jabatan Perdana Menteri (Undang-Undang dan Parlimen) Wan Junaidi Tuanku Jaafar ketika menggulung perbahasan rang undang-undang itu antara lain berkata terdapat keperluan parti politik untuk meminda perlembagaan parti mereka, bagi memastikan ia selaras dengan rang undang-undang itu.
Ini kerana, pindaan Perlembagaan Persekutuan itu memperuntukkan sekiranya seorang ahli Dewan Rakyat mempunyai prinsip bertentangan dengan parti dan menyebabkan keahliannya digugurkan berdasarkan perlembagaan parti tersebut, maka individu itu boleh dianggap telah bertukar parti dan perlu mengosongkan kerusinya.
Ia sekiranya perlembagaan parti itu memperuntukkan bahawa perbuatan ahli Dewan Rakyat terbabit yang tidak mengikut prinsip parti atau melanggar arahan whip, akan menyebabkannya tidak  lagi menjadi anggota parti politik tersebut dengan sendirinya.
Sementara itu, Hamzah juga menjelaskan tindakan ahli Parlimen daripada parti itu tidak mengambil bahagian dalam sesi perbahasan rang undang-undang berkenaan, kerana kebanyakan ahli Parlimen parti itu merupakan menteri dan timbalan menteri.
“Saya berani bercakap di luar Dewan Rakyat (bukan dalam sesi perbahasan) kerana ramai antara kami ini adalah frontbench (anggota pentadbiran kerajaan). Ini menjadi masalah kepada kita… kita hanya tinggal seorang dua sahaja (bukan anggota pentadbiran kerajaan).
“Ramai netizen di luar sana mempersoalkan kami (ahli Parlimen Bersatu) tidak berbahas. Sebenarnya (ada) rakan-rakan saya ini mahu berucap (berbahas), tapi saya minta misalnya (ahli Parlimen) Beaufort (Azizah Mohd Dun) bersabar (tidak berbahas), kerana ada sesetengah pihak menggunakan analogi yang bukan-bukan untuk melabel kami,” katanya.
Katanya kehadiran dan sokongan yang diberikan ahli Parlimen Bersatu, menerusi undi belah bahagian menjadi bukti bahawa mereka mengerti dan menghormati setiap undang-undang yang termaktub dalam Perlembagaan Persekutuan.
Sidang media Hamzah itu turut disertai 10 ahli Parlimen Bersatu antaranya Menteri Kanan Perdagangan Antarabangsa dan Industri Mohamed Azmin Ali, Menteri di Jabatan Perdana Menteri (Ekonomi) Mustapa Mohammed, Menteri Luar Saifuddin Abdullah dan Timbalan Menteri di Jabatan Perdana (Undang-Undang dan Parlimen) Mas Ermieyati Samsudin.
Berdasarkan senarai 54 ahli Parlimen yang berbahas bagi rang undang-undang itu, tiada wakil Bersatu yang menyertainya.


Titah Sultan Selangor bukti isu kalimah Allah belum dirujuk ke Majlis Raja-raja, kata Hamzah

Titah Sultan Selangor Sultan Sharafuddin Idris Shah kepada Anwar Ibrahim semalam berhubung isu penggunaan kalimah Allah oleh bukan Islam membuktikan perkara ini dikeluarkan oleh perdana menteri sendiri, kata Ketua Pembangkang Hamzah Zainudin.
Beliau berkata, titah baginda yang meminta supaya isu itu dirujuk kepada Majlis Kebangsaan Bagi Hal Ehwal Agama Islam (MKI) sebelum dipersembahkan kepada Majlis Raja-raja jelas menunjukkan bahawa isu ini belum dirujuk Majlis Raja-raja seperti yang didakwa oleh Anwar sebelum ini.
"Kes Jill Ireland dikeluarkan oleh (ahli Parlimen) Tambun sendiri apabila kata dah rujuk kepada Majlis Raja-raja," katanya pada sidang media di Parlimen hari ini.
"Semalam kita dapat tahu Sultan Selangor telah keluarkan kenyataan selaku pengerusi MKI bahawa baginda mahu isu ini dibawa ke Majlis Raja-raja.
"Maknanya isu ini belum dirujuk lagi."
Pada 15 Mei, Kementerian Dalam Negeri dan kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah "Allah" dan tiga perkataan Arab yang lain dalam penerbitan bahan agama mereka bagi tujuan pembelajaran.
Notis pemberhentian rayuan yang difailkan pada 18 April lepas itu menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.
Seterusnya pada 23 Mei lalu, Anwar ketika di Dewan Rakyat menafikan dakwaan bahawa keputusan menarik balik rayuan kes kalimah Allah di mahkamah tidak dirujuk kepada Majlis Raja-raja.
Beliau yang juga ahli Parlimen Tambun berkata, keputusan perkara itu telah dirujuk kepada Yang di-Pertuan Agong Sultan Abdullah Sultan Ahmad Shah sebelum memberi pandangan supaya semua keputusan harus terikat dengan keputusan Majlis Raja-raja.
Pada masa sama, Hamzah turut memaklumkan bahawa usul persendirian yang dikemukakan Ahli Parlimen Jasin, Zulkifli Ismail untuk meminda Akta Tafsiran 1948 dan 1967 (Akta 388) bagi memuktamadkan tafsiran dan penggunaan kalimah Allah di negara ini ditolak Yang di-Pertua Dewan Rakyat, semalam.


Warga emas tinggal sendirian dihantui gangguan monyet dan babi hutan

Sepinah Wahab tinggal di sebuah rumah kecil Kampung Pasir Pandak di Sitiawan, Perak sejak 20 tahun laluMeniti usia senja, tidak banyak aktiviti yang boleh dilakukan Sepinah.Warga emas berusia 73 tahun itu akan bangun pagi untuk solat Subuh sebelum mengemas rumah sedikit sebanyak.Jika ada masa lapang, Sepinah akan menonton televisyen yang terletak di ruang tamu.Di bahagian belakang terdapat meja makan yang kecil.Dapurnya bersambung dengan tandas.Di tepi meja makan, terdapat pembahagi yang menjadi bilik tidur warga emas tersebut.Sepinah menunaikan solat di rumahnya, di Kampung Pasir Pandak Lekir, Setiawan.Sepinah atau lebih mesra dipanggil Yong menetap di sana bersama suami dan anak tunggalnya.Setelah pemergian kedua-dua insan tersayang, Yong tinggal bersendirian di rumah tersebut yang dibina atas ihsan kerajaan negeri.Anaknya dikebumikan di tanah kubur seberang jalan dari rumah Sepinah.Namun usia senjanya terganggu sejak beberapa tahun lalu.“Monyet di kawasan belukar belakang sering masuk ke rumah dari atap. Haiwan itu suka kopak atap makcik untuk masuk ke dalam.“Habis barang kita diselongkarnya, kadang-kadang makanan kita pun diambil,” katanya kepada MalaysiaNow dengan menggunakan loghat Perak.Babi hutan turut menyerangTinjauan MalaysiaNow mendapati keadaan rumah itu tidak teratur dengan bekas-bekas makanan bersepah dan tidak tersusun.Gangguan monyet yang kerap pada waktu malam juga sering mengejutkan Sepinah.“Kalau boleh nak mintalah orang pasangkan siling di atas, supaya monyet kalau masuk ke dalam atap, haiwan itu tak boleh turun ke bawah,” katanya.Bukan sahaja monyet yang sering menyerang, malah pada waktu malam dia sering terlihat babi hutan yang menceroboh kawasan rumahnya.Penduduk kampung memberikan sumbangan berbuka puasa kepada Sepinah di rumahnya.Tentunya dia yang bersendirian itu takutkan keselamatan diri.Bumbung rumahnya juga pernah dibaiki beberapa bulan lalu namun kadang masih bocor jika hujan lebat.Selain itu, katanya keadaan rumah agak panas sejak akhir-akhir ini kerana bumbungnya yang terlalu rendah.Yong yang sudah kehilangan kudrat tubuh badan akibat usia senja kini mengharapkan ihsan cucu dan keluarga terdekat untuk membeli makanan selain melihatkan keadaannya.“Kadang-kadang mereka beli makanan untuk beberapa hari.“Saya makan sedikit dan simpan yang selebihnya. Hendak masak sudah tidak larat,” katanya.Berbuka puasa atas ihsan cucuYong berkata, dia sudah tidak memasak kerana pernah terjatuh semasa berada di dapur kira-kira tiga tahun lalu.Rumahnya pada kebanyakan masa sepi kerana hanya dihuni olehnya seorang diri, namun ada kalanya dia dilawat empat cucunya secara bergilir.“Mereka ada ajak duduk dengan mereka tapi saya tak mahu.“Mereka semua sudah berkahwin dan ada keluarga,” katanya.Yong juga menjaga kesihatan sendiri sambil dipantau ahli keluarga.Seorang jiran memimpin Sepinah bersiar-siarp di kawasan rumahnya.Dia mengambil ubat untuk penyakit darah tinggi dan pernah terkena serangan strok beberapa kali sebelum ini.Namun begitu, dia masih gagah menunaikan rukun Islam ketiga pada bulan Ramadan ini.Katanya, setiap petang ada ahli keluarga yang menghantar makanan berbuka.Sepinah bergantung harap kepada bantuan kewangan Jabatan Kebajikan Masyarakat setiap bulan sebanyak RM500.Duit itu digunakannya untuk menguruskan diri dan rumahnya.Dia berharap agar dapat bertemu semua cucunya pada Syawal kali ini.“Dah dua tahun Covid-19 ini memang mereka tak balik, kalau balik pun asing-asing,” katanya.Tidak banyak yang diharapkan pada Aidilfitri kali ini, hanya ketenangan dan ihsan untuk meneruskan sisa hidupnya di rumah pusaka itu.


Asean bimbang PM Kemboja lawat Myanmar, kata Saifuddin

Menteri Luar Saifuddin Abdullah berkata beberapa negara Asia Tenggara mempunyai keraguan berhubung lawatan pemimpin Kemboja ke Myanmar minggu lalu, dengan kebimbangan ia mungkin dilihat sebagai pengiktirafan serantau terhadap kerajaan junta.Perdana Menteri Kemboja Hun Sen, yang merupakan pengerusi Asean bagi 2022 telah mengadakan pertemuan dengan pemimpin tentera Min Aung Hlaing.Ia merupakan lawatan pertama ketua kerajaan ke Myanmar sejak rampasan kuasa tahun lalu sekali gus memberi tamparan kepada usaha antarabangsa untuk mengasingkan kerajaan junta di Myanmar.Bercakap kepada pemberita lewat malam tadi, Saifuddin berkata terdapat perbezaan pendapat dalam kalangan pemimpin Asean berhubung lawatan Hun Sen, dengan sekitar 10 anggotanya melahirkan rasa bimbang ia akan dilihat sebagai satu cara memberikan pengiktirafan terhadap rampasan kuasa yang berlaku di negara itu.“Ada juga yang berpendapat bahawa dia tidak sepatutnya membuat lawatan itu kerana ia akan ditafsirkan sebagai pengiktirafan kepada tentera di Myanmar,” katanya.“Malaysia berpendapat beliau mempunyai hak untuk melawat Myanmar sebagai ketua kerajaan Kemboja. Bagaimanapun, kami berpandangan sebagai seorang penyandang pengerusi Asean, beliau boleh sahaja berunding dahulu dengan pemimpin Asean yang lain dan meminta pandangan tentang apa yang perlu beliau lakukan sekiranya beliau pergi ke Myanmar,” kata Saifuddin di samping turut menafikan tindakan Hun Sen tersebut telah mencapai kata sepakat atau sebarang tujuan diplomatik lain.Myanmar telah bergolak sejak kudeta tahun lalu, rejim junta turut dilaporkan menggunakan kekerasan bagi meredakan protes dan tunjuk perasaan selain turut berdepan penentangan bersenjata daripada pelbagai pihak yang dilabel sebagai “pengganas”.Ribuan individu telah ditangkap dan pemimpin yang digulingkan Aung San Suu Kyi, 76, juga telah disabitkan kesalahan jenayah termasuk kesalahan menghasut dan melanggar peraturan Covid-19.Akhir tahun lalu, Asean mengambil langkah yang tidak pernah berlaku sebelum ini dengan mengenepikan Min Aung Hlaing daripada menyertai sidang kemuncaknya kerana gagal melaksanakan pelan damai menamatkan konflik dan memulakan dialog inklusif yang telah dipersetujuinya dengan Asean.Saifuddin turut berkata masih tidak jelas sama ada Kemboja akan terus mengecualikan junta Myanmar daripada mesyuarat Asean sehingga ia usaha damai menunjukkan perkembangan, satu pendirian yang diambil Brunei, pengerusi Asean sebelum ini di mana ia turut disokong Malaysia.Pada Sabtu, Menteri Luar Kemboja Prak Sokhonn berkata negaranya sebagai pengerusi Asean akan mengambil “pendekatan berbeza” terhadap krisis Myanmar.Menurut media negara Myanmar, Min Aung Hlaing mengucapkan terima kasih kepada Hun Sen kerana “berdiri bersama Myanmar”.


Kes demam denggi menurun 9.5% minggu lalu

Jumlah kes demam denggi pada minggu epidemiologi (ME) ke-43 Tahun 2022 (ME-43/22) menurun 154 kes atau 9.5% kepada 1,460 kes berbanding 1,614 kes pada minggu sebelumnya.
Ketua Pengarah Kesihatan Dr Noor Hisham Abdullah dalam kenyataan hari ini berkata empat kematian akibat komplikasi demam denggi turut dilaporkan pada ME 43/22.
“Kumulatif kes demam denggi yang dilaporkan sehingga kini adalah sebanyak 49,569 kes berbanding 21,707 kes bagi tempoh sama pada 2021 iaitu peningkatan sebanyak 27,862 kes (128.4%)”, katanya.
Dr Noor Hisham berkata 33 kematian akibat komplikasi denggi dilaporkan berbanding 16 kematian bagi tempoh yang sama pada 2021, iaitu peningkatan sebanyak 13 kematian atau 81.3%.
Mengenai lokaliti hotspot, beliau berkata terdapat peningkatan lima lokaliti kepada 56 lokaliti berbanding 51 lokaliti pada minggu sebelumnya.
Menurut Dr Noor Hisham, dari jumlah lokaliti itu, 35 berada di Selangor, Sabah (15), Kuala Lumpur dan Putrajaya (empat) dan masing-masing satu lokaliti hotspot di Negeri Sembilan serta Melaka.
“Memusnahkan tempat potensi pembiakan nyamuk Aedes melalui aktiviti cari dan musnah adalah langkah terbaik untuk memastikan rantaian jangkitan demam denggi dapat diputuskan,” katanya menambah setiap lapisan masyarakat bertanggungjawab memastikan kawasan persekitaran kediaman adalah bebas daripada bekas berpotensi untuk pembiakan nyamuk Aedes.
Mengenai chikungunya, Dr Noor Hisham berkata survelan merekodkan satu kes pada minggu ME 43/22 di Selangor.
“Jumlah kumulatif kes chikungunya sehingga kini adalah 670 kes,” katanya.
Beliau turut menasihatkan rakyat negara ini untuk meningkatkan tahap waspada bagi mencegah pembiakan nyamuk Aedes serta demam denggi, chikungunya dan zika.


Tiada dadah, racun perosak ditemui daripada mayat Nora Anne

Seorang ahli kimia memberitahu Mahkamah Koroner di Seremban hari ini analisis dadah yang dijalankan terhadap tiga spesimen diperoleh daripada mayat remaja Perancis-Ireland Nora Anne Quoirin termasuk spesimen hatinya pada 19 Ogos tahun lepas, tidak menemukan sebarang dadah biasa.Suhana Ismail, 52, bertugas di Bahagian Toksikologi, Pusat Analisis Sains Forensik, Jabatan Kimia Malaysia, yang turut menjalankan analisis pestisid organofosfat dan pestisid organoklorin terhadap ketiga-tiga spesimen berkenaan pada tarikh sama, juga tidak menemukan sebarang kehadiran racun makhluk perosak.“Selain menjalankan analisis terhadap spesimen hati yang berlabel ‘Nora Anne Quoirin’, saya menjalankan analisis terhadap dua lagi spesimen berlabel ‘Nora Anne Quoirin’ iaitu peritonel fluid iaitu cecair yang diperoleh di dalam perut dan spesimen psoas muscle yang terdapat di bahagian pinggul atau punggung.“Pestisid prganofosfat dan pestisid organoklorin pula merupakan sejenis racun makhluk perosak yang biasa digunakan dalam industri pertanian,” katanya ketika menjawab soalan Timbalan Pendakwa Raya Nur’Atiqah Sapari yang bertindak selaku pegawai pengendali dalam prosiding inkues bagi mencari punca kematian Nora Anne.Saksi ketujuh itu yang berkhidmat di bahagian toksikologi sejak 15 Mei 2015 berkata ketiga-tiga spesimen bermeterai ‘beg spesimen Institut Perubatan Forensik Negara, Hospital Tuanku Jaafar Seremban’ diperoleh daripada pegawai penyiasat Inspektor Mohd Nor Nikman Ahammed bagi membolehkan pihaknya menjalankan dua analisis untuk mengesan kehadiran dadah dan racun makhluk perosak.Kepada soalan Koroner Maimoonah Aid mengapa beliau hanya menjalankan analisis berkenaan dadah dan racun makhluk perosak, Suhana berkata ini kerana bahagian toksikologi hanya menjalankan analisis berhubung dua perkara itu.Maimoonah: Kamu memberitahu hasil analisis negatif dadah biasa atau common drugs, apa maksud common drugs?Suhana: Ia merangkumi dadah-dadah yang boleh diperoleh over the counter seperti ubat jenis paracetamol yang precribed oleh doktor atau dadah yang diambil oleh orang ramai secara salah seperti ecstacy dan kanabis.Maimoonah: Berapa lama bagi seseorang yang konsisten mengambil ubat (mengandungi dadah) dan seorang lagi yang mengambil ubat secara on and off untuk untuk dadah itu kekal di dalam badannya.Suhana: Bergantung kepada kadar metabolisme badan seseorang individu itu dan jangka hayat dadah tersebut boleh bertahan di dalam badan seseorang.Seorang lagi saksi ahli kimia, Saiful Fazamil Mohd Ali, 45, memberitahu prosiding inkues bahawa analisis yang dijalankan terhadap dua sampel pasir yang diambil dari bawah mayat Nora Anne dan yang diambil dari kawasan berhampiran mayat, mendapati kedua-dua sampel pasir tersebut berkemungkinan berasal dari sumber yang sama.“Saya membuat analisis dengan melihat ciri-ciri fizikal pada pasir dengan membandingkan kedua-dua sampel pasir tersebut. Saya berpendapat pasir-pasir tersebut berkemungkinan berasal dari sumber yang sama kerana kedua-dua sampel itu mempunyai taburan ketumpatan yang serupa antara satu sama lain,” katanya.Ditanya Koroner Maimoonah mengapa beliau menyatakan ‘berkemungkinan’, saksi kelapan itu menjelaskan pihaknya tidak mempunyai data mengenai ketumpatan tanah di seluruh Malaysia dan analisis hanya dijalankan berdasarkan dua sampel pasir itu yang diterima daripada pihak polis pada 16 Ogos 2019.Nora Anne, 15, hilang pada 4 Ogos 2019, sehari selepas dia dan keluarga tiba di Malaysia untuk bercuti selama dua minggu di sebuah pusat peranginan di Pantai di sini, kira-kira 60 kilometer di selatan ibu negara.Mayat Nora Anne ditemukan sembilan hari kemudian pada 13 Ogos, berhampiran anak sungai di kawasan berlurah, kira-kira 2.5 kilometer dari resort penginapannya susulan pencarian besar-besaran yang dilakukan pihak berkuasa.Laporan awal bedah siasat menyatakan kematian remaja istimewa itu tidak mempunyai unsur jenayah dan remaja itu disahkan mati akibat kebocoran usus yang berpunca daripada tidak makan untuk tempoh lama dan tekanan yang berpanjangan.Prosiding inkues bersambung petang ini.


Kes harian Covid-19 kekal di paras bawah 5,000

Malaysia mencatat 4,626 kes baru Covid-19 hari ini menjadikan kes keseluruhan sebanyak 2,476,268 jangkitan.5,299 pesakit juga direkodkan sembuh, menjadikan jumlah keseluruhan pesakit sembuh sebanyak 2,380,060.Dalam pada itu, kes yang memerlukan rawatan di unit rawatan rapi (ICU) adalah sebanyak 569 kes di mana 503 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 301 kes di mana 213 adalah kes Covid-19.Dari 4,626 kes harian yang dilaporkan pada hari ini, 94 kes (2.0%) adalah daripada Kategori Tiga, Empat, dan Lima, dan 4,532 kes (98.0%) lagi adalah terdiri daripada Kategori Satu dan Dua.


Tiada keperluan sidang khas Parlimen bahas RUU anti lompat parti, kata menteri

Tiada keperluan untuk kerajaan mengadakan mesyuarat khas Parlimen bagi membentang dan membahaskan Rang Undang-Undang Perlembagaan (Pindaan) (No. 3) 2022 berkaitan peruntukan larangan ahli Dewan Rakyat bertukar parti.Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata perkara itu diputuskan oleh Perdana Menteri Ismail Sabri Yaakob selaku ketua majlis. Sebaliknya beliau berkata rang undang-undang berkaitan peruntukan larangan itu akan dibentang dan dibahaskan pada Mesyuarat Kedua Penggal Kelima Parlimen Keempat Belas 2022 bermula 18 Julai, sebelum disembah maklum kepada Yang di-Pertuan Agong untuk pewarkahan dan pewartaannya.Beliau berkata beberapa faktor telah dipertimbangkan semasa sesi perbincangan bersama Ismail, antaranya penjimatan kewangan kerajaan dalam melaksanakan mesyuarat khas Parlimen bagi Dewan Rakyat dan Dewan Negara, yang dijangka boleh digunakan untuk perkara lain seperti membantu kelangsungan kehidupan rakyat.“Pada keseluruhannya jumlah kos yang perlu ditanggung oleh kerajaan adalah kira-kira RM1,077,600 tidak termasuk kos operasi jika mesyuarat khas Dewan Rakyat dan Dewan Negara diadakan,” katanya dalam kenyataan hari ini.Selain itu beliau berkata penyertaan ramai ahli Parlimen dalam lawatan ke luar negara ketika ini sehingga pertengahan Julai bagi mengikuti program anjuran Parlimen Malaysia yang tidak boleh ditangguhkan kerana ia melibatkan lain-lain pihak berkepentingan, termasuk dua jawatankuasa pilihan khas iaitu kewangan dan ekonomi serta keselamatan.Wan Junaidi berkata pembentangan Rang Undang-Undang Perlembagaan (Pindaan) (No. 3) 2022 mengikut takwim sidang Dewan Rakyat dan Dewan Negara akan datang akan memberi masa mencukupi untuk rang undang-undang itu diteliti Ahli Parlimen sebelum ia dibahas, dan katanya perkara itu tidak dapat dilaksanakan jika Mesyuarat Khas diadakan.Beliau berkata jika mesyuarat khas diadakan, ia hanya dapat diadakan pada pertengahan Julai tahun ini memandangkan ketiadaan ramai Ahli Parlimen sebelum pertengahan bulan itu.Menurut Wan Junaidi, Jawatankuasa Pilihan Khas menimbang Rang Undang-undang Perlembagaan (Pindaan) (No. 3) 2022 akan mengadakan mesyuarat terakhir dalam masa terdekat untuk mengesahkan penyata yang disediakan.Penyata itu akan dibentang pada sidang Dewan Rakyat dan Dewan Negara berserta cadangan Rang Undang-undang Perlembagaan (Pindaan) (No. 3) 2022 berkaitan peruntukan larangan ahli Dewan Rakyat bertukar parti, katanya.


Perlukah ujian saringan Covid-19 dilakukan terhadap haiwan peliharaan?

Awal bulan ini dunia dikejutkan apabila Korea Selatan menggesa pemilik haiwan peliharaan seperti kucing dan anjing yang menunjukkan gejala demam, batuk dan kesukaran bernafas ujian Covid-19 sekiranya ia terdedah dengan pembawa virus itu dan menyebabkan persoalan timbul sama ada perkara sama perlu dilakukan di Malaysia.Dr Mazrul Fahmi Mahadzir pakar veterinar daripada sebuah hospital swasta berkata, rakyat Malaysia tidak perlu panik biarpun laporan mengatakan beberapa haiwan turut dijangkiti virus Covid-19.“Terdapat virus dengan nama yang sama sering menjangkiti kucing iaitu Feline Coronavirus (FCov). FCov itu juga boleh berubah kepada Feline Infectious Peritonitis (FIT) dengan cara mutasi virus,” katanya kepada MalaysiaNow.Mazrul mengatakan disebabkan nama kedua-dua virus yang seakan-akan sama, ia mencetuskan keadaan panik dalam kalangan pemilik haiwan peliharaan seperti kucing dan anjing.“Mendengarkan nama coronavirus itu membuatkan sebahagian masyarakat panik sehinggakan pernah sebelum ini mereka membiarkan atau membunuh haiwan peliharaan mereka semata-mata kerana takut.“Sedangkan virus dengan nama sama coronavirus turut terdapat dalam wabak SARS. Jadi jangan terlalu terburu-buru mengambil tindakan seperti membunuh atau mengabaikan kebajikan haiwan peliharaan seperti kucing dan anjing,” katanya.Korea Selatan memperkenalkan program ujian saringan Covid-19 kepada haiwan peliharaan beberapa minggu selepas negara itu melaporkan kes pertama jangkitan Covid-19 membabitkan anak kucing pada penghujung Januari lalu.Sementara minggu lalu dilaporkan kematian dua ekor anak harimau putih berumur 11 bulan dipercayai maut akibat dijangkit virus Covid-19 di sebuah zoo di Pakistan.Mazrul bimbang terhadap kebajikan haiwan sekiranya berlaku panik dalam kalangan masyarakat.“Tanpa rasa belas kasihan haiwan peliharaan ini akan dibiarkan, dibuang atau dibunuh begitu saja. Perkara sebegitu tidak seharusnya berlaku kerana Malaysia merupakan antara lima negara tertinggi yang memiliki lebih daripada seekor kucing di rumah,” katanya.Ujian saringan jika haiwan jadi kontak rapatNurhusien Yimer dari Fakulti Perubatan Veterinar Universiti Putra Malaysia (UPM) bagaimanapun berkata, ujian saringan perlu dilakukan sekiranya haiwan peliharaan mempunyai hubungan rapat individu dijangkiti Covid-19.“Berdasarkan kajian eksperimen menunjukkan haiwan seperti kucing, anjing, ferret cat, kelawar, hamster dan tupai boleh dijangkiti virus.“Haiwan seperti yang dinyatakan juga mempunyai kebolehan untuk dijangkiti daripada haiwan lain dari spesis yang sama,” katanya kepada MalaysiaNow.Nurhusien bagaimanapun berkata, tiada lagi kes jangkitan Covid-19 melibatkan haiwan dilaporkan setakat ini di negara ini.Seorang pengamal perubatan berkata, menurut laporan Pertubuhan Kesihatan Haiwan Sedunia (OIE) tiada bukti haiwan peliharaan boleh menyebarkan jangkitan Covid-19.Katanya, buat masa ini kes jangkitan terhadap haiwan peliharaan agak terpencil selain tiada sebarang maklumat terperinci mengenai simptom haiwan dijangkiti Covid-19.“Sekiranya haiwan peliharaan seperti kucing dan anjing diklasifikasikan sebagai penyebar virus pastinya ramai pegawai veterinar dijangkiti.“Justeru orang ramai tidak perlu melakukan saringan Covid-19 terhadap haiwan peliharaan hanya kerana negara Korea Selatan memberikan pemeriksaan percuma ke atas haiwan peliharaan di negara terbabit,” katanya kepada MalaysiaNow dengan syarat tidak dinamakan.Pemilik kucing Nor Ashikin Hassan berpendapat tidak ada masalah untuk melakukan saringan terhadap haiwan peliharaan sekiranya berkemampuan.Katanya, kos untuk melakukan ujian saringan ke atas manusia dianggarkan RM400 dan jumlah itu dikiranya terlalu tinggi sekiranya memiliki lebih daripada seekor kucing.“Buat pemilik yang berkemampuan dan pemilik kucing berharga ribuan ringgit dilihat berbaloi untuk melakukannya memandangkan haiwan peliharaan juga sudah dianggap sebagai sebahagian daripada ahli keluarga”.


Pertukaran kepimpinan bukan jawapannya, kata persatuan majikan

Persekutuan Majikan-Majikan Malaysia (MEF) berkata mengekalkan kestabilan politik dalam negara adalah penting dalam usaha memerangi Covid-19, memberi amaran sebarang ketidakstabilan akan menjejaskan usaha untuk mencegah penularan virus.Dalam sebuah kenyataan, Presiden MEF Syed Hussain Syed Husman berkata semua pihak yang berkenaan harus mengutamakan kehidupan dan kelangsungan hidup orang ramai dan bukannya melobi untuk mendapatkan sokongan politik.“Negara memerlukan kestabilan politik sepanjang pandemik ini, untuk pemimpin baru ambil alih pengurusan Covid-19 mungkin tidak bagus kerana mereka mungkin memerlukan lebih banyak masa untuk berfikir sebelum mereka bertindak, sedangkan kita perlukan tindakan pantas,” katanya.Beliau turut menambah MEF adalah sebuah organisasi yang tidak berpihak kepada mana-mana parti politik, mengatakan sebuah kerajaan yang memiliki komuniti perniagaan dan memikirkan keadaan rakyat sangat diperlukan untuk mempromosi persekitaran perniagaan yang baik untuk mengembangkan perniagaan, menarik pelaburan dan mewujudkan peluang pekerjaan.Beliau turut berkata bahawa kerajaan ketika ini sedang berusaha sebaik mungkin untuk menangani masalah sepanjang wabak ini, mengulangi gesaan MEF untuk sektor ekonomi dibuka semula.“Adalah mustahil untuk bertempu di kedua-dua bidang utama dan pada masa yang sama krisis Covid-19 dan juga krisis kehidpan rakyat yang dihadapi akibat lockdown yang berpanjangan,” katanya.“Kita harus segera membuka ekonomi dengan fokus kepada sektor industri yang terkesan agar rakyat dapat memperoleh pendapatan.”Menyebut saranan Pertubuhan Kesihatan Sedunia agar kerajaan mengelak pelaksanaan “lockdown” ekoran akibat buruknya, beliau mendesak kerajaan untuk fokus terhadap “pengurusan Covid-19”.“Cuba melakukan kedua-duanya pada masa yang sama adalah mustahil,” katanya.


Apakah 'politik kebajikan' Umno masih relevan selepas kalah PRU15?

Prestasi buruk Umno dan Barisan Nasional (BN) di negeri-negeri yang secara tradisinya didominasi parti Melayu telah mencetuskan persoalan mengenai politik "tabur bakti" yang telah lama dikaitkan dengan gabungan itu, terutama di kawasan luar bandar.
Amalan tabur bakti itu datang dalam bentuk bantuan, wang tunai atau sebaliknya, dengan harapan mendapat sokongan orang ramai sebagai balasan.
Ia juga menghidupkan budaya “warlord” apabila setiap pemimpin perlu mencari kekayaan peribadi bagi memastikan pengikut dikekalkan.
Namun apakah kesannya jika Umno tidak lagi memberi bantuan kepada penduduk di negeri-negeri yang dikuasa oleh parti lawan?
Bercakap kepada MalaysiaNow, pemerhati politik Azizi Safar berkata, “politik kebajikan” yang diamalkan Umno sekian lama di kawasan-kawasan luar bandar dan pedalaman tidak lagi mendapat tempat di hati pengundi-pengundi.
"Ramai menganggap atau berpandangan ia bukan satu perbuatan kebaikan atau kebajikan dilakukan oleh Umno yang perlu dibalas dengan sokongan undi semasa pilihan raya.
"Namun begitu, membuat kenyataan bahawa Umno tidak lagi perlu membantu semua rakyat tanpa ambil kira parti mereka sokong atau undi, atau Umno hanya perlu membantu ahli sahaja, adalah sangat tidak wajar," katanya.
Bekas setiausaha eksekutif BN Pulau Pinang itu berkata tindakan menghentikan khidmat bakti akan memberikan kesan buruk kepada parti itu yang baru sahaja tewas besar pada Pilihan Raya Umum ke-15 (PRU15) lepas.
"Saki-baki rakyat yang masih mahu sokong Umno juga juga lari dan tidak akan undi calon-calon Umno."
BN hanya memperoleh 30 kerusi Parlimen pada PRU15 lepas, paling rendah dalam sejarah gabungan itu.
Sementara itu, Mansor Mohd Noor dari Institut Kajian Etnik, Universiti Kebangsaan Malaysia (UKM) berkata, politik kebajikan akan sentiasa relevan untuk mengenal pasti ketidakseimbangan sosial.
Apa yang ditolak rakyat ialah politik dedak untuk mendapat pengaruh dan undi.
Katanya, budaya politik masa kini sudah berubah apabila rakyat mengutamakan nilai seperti integriti dan tadbir urus.
"PRU14 dan PRU15 membuktikan jika kepimpinan Umno gagal memahami budaya politik rakyat Malaysia termasuk Melayu sudah berubah.
"Pengundi Melayu sudah memiliki budaya kosmopolitan dan progresif tidak boleh menerima budaya politik kepimpinan yang gila dunia," katanya.
Sementara itu, penganalisis politik Kartini Aboo Talib dari UKM berkata mereka yang tewas dalam pilihan raya boleh membantu secara ikhlas namun tidak wajib menggalas amanah tersebut.
"Pemberian beras, pampers, hampers dengan maksud menghargai pengundi sudah menjadi amalan kebiasaan bukan hanya di Malaysia malah di kebanyakan negara yg mengamalkan demokrasi-kapitalis.
"Ia boleh dilihat di Amerika Syarikat apabila Presiden George Washington menghadiahkan sejumlah tong rum (barrels of rums). Presiden Fillipina, Ferdinand Marcos turut menghadiahkan sabun dan beras kepada pengundi," katanya.
Namun kini politik kebajikan harus dilaksanakan dengan bantuan yang lebih sesuai dengan keperluan semasa.
Dalam pada itu, Azizi berkata parti yang menentang Umno tidak perlu memberi sumbangan “pampers dan hamper” kepada rakyat, namun masih boleh dapat sokongan kuat.
"Mungkin juga pengundi-pengundi amal dwi-standard dalam hal ini," katanya.


Kerajaan campuran mungkin tidak dibentuk di negeri lain, kata Zahid

Ahmad Zahid Hamidi hari ini memberi bayangan bahawa penubuhan kerajaan campuran yang mungkin berlaku di Melaka, tidak semestinya akan berlaku di negeri lain termasuk Johor.
Timbalan perdana menteri menjelaskan ini adalah kerana situasi politik yang berlaku di Melaka, tidak ada kena mengena dengan situasi politik di negeri lain.
“Jadi suasana politik di negeri lain mungkin berbeza dengan apa yang berlaku di negeri Melaka. Saya harap tiada sebarang spekulasi yang wujud, sebab yang penting ialah kestabilan politik bukan sahaja di peringkat nasional, tetapi kita yakin  kestabilan juga perlu diwujudkan untuk pentadbiran di setiap negeri,” kata beliau kepada pemberita pada Majlis Santunan Kasih Ramadan di Masjid Jamek Kampung Sungai Gersik, di Muar, hari ini.
Bagaimanapun, Zahid berkata apa yang penting ialah, rakyat mengharapkan kestabilan politik dapat diterjemahkan menerusi limpahan pelaburan daripada luar negara, sekali gus peluang ekonomi atas kepercayaan para pelabur, sama ada domestik ataupun daripada luar negara.
“Kestabilan juga akan membawa keyakinan kepada rakyat akan kepimpinan negeri itu sendiri dan saya yakin apa yang diharapkan oleh Yang Amat Berhormat Perdana Menteri (Anwar Ibrahim) ialah kestabilan politik,” kata Zahid.
Sejak semalam, politik di Melaka menjadi tumpuan ramai, apabila Sulaiman Md Ali meletak jawatan sebagai ketua menteri ke-12.
Ketika ini, Melaka ditadbir sepenuhnya oleh kerajaan BN. BN Melaka mempunyai 21 kerusi daripada 28 kerusi di Dewan Undangan Negeri (DUN), manakala Pakatan Harapan dengan lima kerusi dan Perikatan Nasional dua kerusi.
Zahid yang juga Presiden Umno hari ini berkata parti itu mencadangkan nama Pengerusi UMNO Melaka Ab Rauf Yusoh, sebagai ketua menteri Melaka ke-13.
Situasi di Melaka dibimbangi akan memberi kesan kepada kerajaan Johor, sekali gus membentuk kerajaan campuran di bawah pentadbiran negeri ini.
Pada Pilihan Raya Negeri (PRN) Johor yang lepas, Barisan Nasional (BN) memenangi lebih dua pertiga kerusi dengan memenangi 40 daripada 56 kerusi yang dipertandingkan, diikuti Pakatan Harapan dengan 13 kerusi dan Perikatan Nasional tiga kerusi.
Ketika ditanya apakah perubahan politik yang dijangkakan di Melaka, dengan adanya kepimpinan Ketua Menteri Melaka serta barisan kepimpinan exco kerajaan negeri yang baharu, Presiden Umno itu yakin semangat kerajaan campuran di peringkat nasional akan berjaya diterjemahkan di peringkat negeri, sekali gus pada enam pilihan raya negeri akan datang.
“Kita mesti membiarkan optik dan naratif yang baik, bagi menyebar luaskan situasi pembentukan kerajaan perpaduan ini di peringkat negeri. Saya juga dimaklumkan di peringkat negeri Johor ia dilaksanakan menerusi kaedah negeri Johor sendiri, yang mana kerajaan negeri telah memberikan peruntukan yang bersesuaian kepada semua Ahli Dewan Undangan Negeri (Adun) Johor.
“Dan ini tentunya memberikan optik yang baik buat kerajaan negeri Johor dan ia tentu akan dapat memberikan keseimbangan antara kerajaan negeri yang diwakili Adun Barisan Nasional dan Adun dari parti gabungan yang lain, termasuk yang tidak bersama dengan kerajaan persekutuan,” kata beliau.
Turut hadir pada majlis tersebut ialah Menteri Besar Johor Onn Hafiz Ghazi dan Naib Presiden Umno Mohamed Khaled Nordin, yang juga bekas menteri besar Johor.


Kanada kenakan sekatan baru ke atas industri minyak, gas Rusia

Menteri Luar Kanada Melanie Joly pada Rabu mengumumkan sekatan baru ke atas industri minyak, gas dan kimia Rusia, lapor Xinhua.Langkah baru itu termasuk larangan terhadap eksport 28 perkhidmatan penting bagi operasi industri minyak, gas dan kimia, termasuk perkhidmatan teknikal, pengurusan, perakaunan dan pengiklanan, kata menteri itu dalam satu kenyataan.Sekatan terhadap industri eksport minyak, gas dan perkhidmatan kimia itu menyumbang kira-kira 50% pendapatan belanjawan persekutuan Rusia.Sejak 24 Februari tahun ini, Kanada telah mengenakan sekatan ke atas lebih 1,070 individu dan entiti dari Rusia, Ukraine dan Belarus.


Pendedahan: Bagaimana SC hentikan siasatan Bursa Malaysia ke atas AirAsia

Siasatan Bursa Malaysia terhadap AirAsia ketika timbul tuduhan bos utamanya terlibat dalam kes rasuah besar-besaran Airbus, terpaksa dihentikan secara mengejut berikutan campur tangan Suruhanjaya Sekuriti (SC), MalaysiaNow kini boleh mendedahkan.Ekoran campur tangan tersebut, Bursa Malaysia tidak dapat meneruskan siasatan yang dilancarkan pada awal Februari 2020 berhubung beberapa tuduhan mendakwa AirAsia menerima suapan sebanyak AS$50 juta dari Airbus dalam bentuk tajaan pasukan sukan sebagai tukaran pembelian pesawat buatannya.Selepas menyiasat lebih lanjut, MalaysiaNow kini dapat mengesahkan antara 11 dan 12 Februari 2020, SC meminta Bursa untuk menghentikan siasatan dan semua bentuk komunikasi dengan AirAsia Group Berhad dan AirAsia X Berhad berhubung isu-isu membabitkan Airbus.Difahamkan, ketika itu, Bursa sedang menyiasat kemungkinan berlaku pelanggaran Seksyen 132 Akta Syarikat, Seksyen 317A Akta Pasaran Modal dan Akta Perkhidmatan 2007, Bab 10 Kehendak-Kehendak Penyenaraian Pasaran Utama dan beberapa pelanggaran lain.Ibu pejabat Bursa Malaysia di Kuala Lumpur. Badan itu telah memulakan siasatan penglibatan bos AirAsia berkait skandal rasuah Airbus.Turut difahamkan, SC memberitahu Bursa mereka akan mengambil alih siasatan berhubung kes itu.Pada Isnin, MalaysiaNow melaporkan tiada sebarang perkembangan lanjut berhubung hasil siasatan yang dilaksanakan SC selepas lebih dua tahun mengumumkan pihaknya memulakan siasatan terhadap AirAsia.Kes melibatkan AirAsia itu diketahui umum pada 31 Januari 2020, ia adalah berdasarkan dokumen mahkamah yang difailkan badan anti rasuah Britain, Serious Fraud Office (SFO).SFO berkata Airbus memberi suapan sebanyak AS$50 juta untuk mendapatkan tempahan pesawat dari AirAsia di mana penyiasat mempercayai ia adalah satu bentuk rasuah dilakukan syarikat pembuatan pesawat itu yang berlaku di lebih 10 negara termasuk Malaysia.Ibu pejabat Suruhanjaya Sekuriti di Kuala Lumpur. Masih tiada perkembangan lanjut mengenai siasatan badan perundangan pasaran modal itu berkait AirAsia.Pendedahan tersebut mengejutkan dunia penerbangan sekali gus mencetuskan siasatan di banyak negara bagi memburu pihak bertanggungjawab berhubung skandal tersebut.Ketika proses siasatan, sekurang-kurangnya dua bos syarikat penerbangan di Indonesia dan Sri Lanka didakwa di mahkamah atau dipenjarakan.SFO menuduh Airbus memberikan suapan kepada AirAsia sebanyak AS$50 juta dalam bentuk tajaan pasukan sukan dimiliki dua orang yang dinamakan sebagai “Eksekutif 1” dan “Eksekutif 2” dalam AirAsia.“Eksekutif 1 dan Eksekutif 2 AirAsia adalah penentu keputusan dalam AirAsia dan AirAsia X, mereka menerima ganjaran berikutan tempahan sebanyak 180 pesawat dari Airbus. Pembayaran kepada pasukan sukan itu bertujuan untuk mendapatkan atau memberi ganjaran terhadap bantuan tidak wajar oleh mereka berkenaan urus niaga tersebut,” kata SFO dalam dokumen mahkamah yang dilihat MalaysiaNow.Susulan itu, CEO AirAsia Group Tony Fernandes dan Pengerusi Eksekutifnya, Kamarudin Meranun mengumumkan mereka meletakkan jawatan sepanjang tempoh siasatan.Namun, pada penghujungnya, siasatan tersebut membersihkan nama kedua-duanya dan mereka kembali menduduki jawatan utama dalam syarikat itu.Sejak MalaysiaNow membangkitkan persoalan berhubung siasatan yang sudah berlanjutan selama dua tahun itu, SC masih tidak memberikan respons kepada umum berkenaan perkara tersebut.


Masih banyak perlu dilakukan sebelum Parlimen dibubar, kata menteri

Masih banyak perkara yang perlu dilakukan dan setiap individu dalam kerajaan menggalas tanggungjawab untuk bekerja bersama pimpinan Perdana Menteri Ismail Sabri Yaakob, kata Menteri Komunikasi dan Multimedia Annuar Musa.
Annuar berkata kerajaan hari ini komited dan fokus untuk bekerja keras menjayakan agenda membantu Keluarga Malaysia, terutamanya ketika berhadapan krisis kenaikan harga barang ketika ini.
“Fokus utama kami sekarang ialah meneruskan kerja dan berkhidmat untuk masyarakat. Saya rasa perkara ini ialah sesuatu yang setiap orang perlu ambil tanggungjawab untuk bekerja bersama-sama perdana menteri dan kerajaan, dan fokus kepada agenda bagaimana kita boleh bantu rakyat Malaysia secara amnya ketika waktu sukar ini.
“Apabila tiba masanya, dan masa yang tepat untuk perdana menteri membubarkan Parlimen...Tetapi buat masa ini, perdana menteri amat komited mengambil usaha membantu rakyat Malaysia untuk berhadapan masa sukar ini,” katanya kepada pemberita selepas melawat Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia semalam.
Annuar yang juga ketua Umno Ketereh mengulas kenyataan Ismail Sabri mengenai kerajaan pimpinannya sentiasa bersedia menghadapi sebarang kemungkinan, termasuk mengadakan Pilihan Raya Umum ke-15 (PRU15) lebih awal, sekiranya Perikatan Nasional (PN) berhasrat menarik sokongan dalam kerajaan.
Parti komponen PN dianggotai oleh Bersatu, PAS, Gerakan, Star dan Parti Maju Sabah (SAPP).
Dalam pada itu, Annuar berkata tidak timbul sebarang isu kononnya PN menarik sokongan terhadap kerajaan.
Katanya, PN masih merupakan sebahagian daripada kerajaan pimpinan Ismail Sabri, walaupun tular pelbagai berita dan mesej yang mendakwa PN berhasrat menarik  balik sokongan.
“Selepas macam-macam berita keluar, kita telah dapat kepastian bahawasanya PN masih lagi sebahagian daripada kerajaan. Isu PN menarik sokongan bukan lah satu isu lagi,” katanya.
Pada Jumaat (5 Ogos), Ahli Majlis Pimpinan Tertinggi Bersatu Faiz Na’aman dilaporkan menafikan laporan, yang mendakwa PN akan menarik sokongan terhadap perdana menteri kerana isu tuntutan jawatan timbalan perdana menteri, serta menegaskan partinya akan terus menyokong kepimpinan Ismail.


Israel dakwa serang kilang roket Hamas di Gaza

Beberapa letupan menggegarkan Semenanjung Gaza pada awal Isnin, menurut saksi Reuters, ketika tentera Israel mendakwa ia menyerang kubu bawah tanah yang digunakan Hamas bagi menghasilkan roket.
Serangan udara itu dibuat susulan serangan roket yang didakwa Israel dilancarkan dari Gaza pada hujung minggu. Bagaimanapun belum ada pihak dari Palestin yang mendakwa bertanggungjawab atas serangan itu.
Dalam pada itu, seorang saksi berkata, tentera Israel telah mengepung sebuah rumah di bandar Nablus di Tebing Barat yang diduduki Israel, dengan tembakan berlaku dan kemungkinan adanya kematian.
Den of Lions, kumpulan bersenjata Palestin yang berpangkalan di Nablus dan Jenin menjadi sasaran intensif Israel sejak setahun lepas berkata, ia telah menyerang hendap sebuah unit tentera. Pihak Israel bagaimanapun belum memberi sebarang komen berhubung kejadian itu.
Pasukan keselamatan Hamas yang menguasai Gaza pada 2007 dan telah beberapa kali berperang dengan Israel. Apabila kumpulan dari Gaza yang lebih kecil menyerang Israel, ia secara amnya bertindak balas terhadap Hamas.
Sumber Palestin berkata tentera darat Israel turut menembak ke arah kedudukan Hamas di sempadan pada Isnin. Siren dibunyikan di bandar-bandar Israel berhampiran sempadan Gaza, memberi amaran tentang kemungkinan pelancaran roket terbaru.


Tanah mendap telan 5 kenderaan di Serdang

Lima kenderaan yang diletakkan di Jalan LP 1A/2 Lestari Perdana, Serdang rosak selepas berlaku mendapan tanah di kawasan itu petang tadi.Penolong Penguasa II Balai Bomba dan Penyelamat Serdang Saharudin Abdul Razak berkata pihaknya menerima laporan berhubung kejadian kira-kira 6.38 petang, namun ia tidak membabitkan sebarang mangsa.Menurutnya, lima kenderaan tersebut diletakkan di hadapan bengkel kereta yang jarak antara tebing yang mula runtuh dengan bengkel tersebut adalah tujuh meter.“Keadaan hujan ketika kejadian itu menyebabkan longkang pecah sehingga berlakunya mendapan tanah dan lima kereta tersebut jatuh sedalam lima hingga enam meter.“Susulan itu, anggota menutup kawasan kejadian kepada orang awam sebelum menyerahkannya kepada Majlis Perbandaran Subang Jaya untuk tindakan lanjut,” katanya ketika dihubungi Bernama.Saharudin berkata kejadian mendapan tanah pernah berlaku di kawasan tersebut pada 2017 iaitu kira-kira 50 meter dari lokasi kejadian.


Belajar bahasa isyarat agar OKU pekak dan bisu tidak terpinggir

Eamienor Zakiah Md Zuki yang merupakan orang kurang upaya (OKU) pekak, sering berdepan kesukaran untuk mendapatkan maklumat barangan ketika membeli-belah.Kadang-kala dia akan menggunakan bahasa isyarat untuk mengetahui sama ada kakitangan berkenaan memahami kehendaknya.“Apabila menyedari saya menggunakan bahasa isyarat, mereka akan cuba mengelak dan meminta bantuan daripada pekerja lain.“Saya akan cuba untuk mendapatkan mereka semula dan meminta untuk berkomunikasi seperti biasa sehinggalah keadaan memaksa saya akan menaip di telefon bimbit,” katanya sewaktu ditemui MalaysiaNow.Ini adalah antara cabaran yang terpaksa dihadapi oleh OKU yang pekak dan bisu di negara kita.Dilaporkan hanya terdapat 95 jurubahasa isyarat yang berdaftar di bawah MFD berbanding 40,389 OKU pendengaran yang berdaftar dengan JKM pada tahun lepas.Eamienor yang juga setiausaha Persekutuan Orang Pekak Malaysia (MFD) mengatakan pengetahuan dan kesedaran terhadap pentingnya penggunaan bahasa isyarat masih kurang dalam kalangan rakyat negara ini.Katanya, malah golongan ibu bapa juga ada mengambil sikap lepas tangan dengan menyerahkan tanggungjawab mendidik anak mereka yang pekak dan bisu kepada guru.“Sebagai bekas guru di Sekolah Kanak-kanak Pekak Selangor selama sembilan tahun, ada kalangan ibu bapa yang tidak mempelajari teknik bahasa isyarat untuk berkomunikasi dengan anak mereka.“Menyerahkan segalanya kepada guru untuk berbuat demikian atau mengharapkan keajaiban bahawa anak mereka boleh mendengar semula atau melakukan pembedaran implan koklea yang berkemungkinan menelan belanja sekitar RM100,000 atau lebih.“Ibu bapa seharusnya perlu positif menerima anak masing-masing biarpun dalam apa jua keadaan kerana itu amanah dan tanggungjawab, luangkan masa pelajari dan memahami bahasa isyarat agar kanak-kanak ini tidak merasakan seperti dipinggir daripada komuniti,” katanya.Usaha kembangkan bahasa isyaratApabila perintah kawalan pergerakan (PKP) diperkenalkan untuk membendung jangkitan Covid-19, MFD menyediakan kursus bahasa isyarat secara dalam talian, salah satu inisiatif diperkenalkan kementerian pembangunan wanita, keluarga dan masyarakat yang dilancarkan menterinya, Rina Mohd Harun baru-baru ini.Melalui program MySign, kursus bahasa isyarat secara dalam talian menerusi Facebook Institut Sosial Malaysia (ISM), orang ramai diajar termasuk organisasi seperti Jabatan Kebajikan Malaysia (JKM) dan Microsoft Malaysia.Antara tenaga pengajarnya ialah Helen Low merupakan salah seorang tenaga pengajar bahasa isyarat di MFD yang sudah mempunyai 20 tahun pengalaman.Low bagaimanapun berkata pembelajaran secara dalam talian agak mencabar kerana bukan semua orang mempunyai kelengkapan mencukupi.“Seperti komputer riba atau telefon bimbit bersesuaian, ini akan menyukarkan sesi pembelajaran,” kata Low kepada MalaysiaNow.“Situasi ini lebih menyusahkan apabila ingin memanggil pelajar untuk menjawab soalan, dalam keadaan tidak boleh bercakap saya perlu mengeja nama mereka dengan bahasa isyarat sehingga mereka menyedari saya memanggil mereka”.Low mengajar lebih 10 pelajar pada satu-satu masa.Dengan semangat untuk memperkasakan kemahiran penggunaan bahasa isyarat dalam kalangan masyarakat agar golongan orang kurang upaya (OKU) yang mengalami masalah pendengaran atau pertuturan, Low meneruskan cabaran itu.Pengarah Eksekutif MFD Mohamad Sazali Shaari turut terkilan apabila masyarakat masih belum peka terhadap kepentingan penggunaan bahasa isyarat terhadap kumpulan OKU.“Masyarakat bertanggapan bahasa isyarat ini merupakan bahasa yang gerakan pentomin atau seperti polis trafik menggunakan gerakan tangan sewaktu mengawal lalu lintas.“Salah faham dalam pengertian bahasa isyarat itu perlu diubah dengan adanya kesedaran terhadap hak kesamarataan kepada semua individu mengikut Perlembagaan Malaysia perkara 8.“Apabila adanya pembangunan kita juga ingin pemikiran yang berbeza iaitu tidaklah berasaskan kepada simpati tetapi lebih kepada hak dan kesamarataan.Bahasa isyarat Malaysia (BIM) merupakan bahasa rasmi orang pekak di Malaysia dan termaktub dalam Akta Orang Kurang Upaya 2008 (Akta 685).Fariza Deraman yang 10 tahun berkhidmat dengan MFD sebagai jurubahasa isyarat memberitahu ramai individu cuba mengelakkan diri daripada berkomunikasi dengan individu pekak dan bisu.“Kadang-kala saya akan bersama mereka ini di tempat umum seperti restoran makanan segera untuk melihat bagaimana mereka berkomunikasi.“Awalnya mereka akan membuat ekspresi terkejut kerana mungkin tidak menyangka orang pekak berani ke tempat awam.“Masyarakat perlu sedar mereka yang OKU ini sudah berani untuk bergerak dan berdikari sendiri tanpa perlu bantuan orang lain,” kata Fariza yang bertugas sebagai jurubahasa isyarat di saluran Bernama TV.


Algeria gesa ‘penghormatan penuh’ Perancis untuk duta kembali ke Paris

Presiden Algeria, Abdelmadjid Tebboune pada Ahad menegaskan bahawa kepulangan Duta Algeria ke Perancis adalah bergantung kepada “penghormatan sepenuhnya” dari Paris kepada Algeria.Menurut Xinhua, dalam satu temu bual yang disiarkan secara langsung di media tempatan, Tebboune berkata, “Kami tidak boleh bertindak seperti tidak ada apa yang berlaku… dan duta kami akan kembali ke Paris hanya apabila Perancis menunjukkan penghormatan sepenuhnya terhadap negara Algeria.”Kenyataan Tebboune merujuk kepada langkah memanggil pulang Duta Algeria ke Paris dan melarang pesawat tentera Perancis merentasi ruang udaranya, berikutan kenyataan Presiden Perancis Emmanuel Macron minggu lalu yang mengkritik rejim Algeria.Episod ketegangan baru antara Paris dan Algeria tercetus apabila Perancis pada September memutuskan untuk mengurangkan jumlah visa yang dikeluarkan kepada pegawai Algeria sebanyak 50%.Kementerian luar Algeria turut menuntut penjelasan Duta Perancis ke Algeria.


Kes Covid dalam negara masih terkawal, kata menteri

Kes Covid-19 di dalam negara ini masih lagi terkawal meskipun berlaku sedikit peningkatan kebelakangan ini dan rakyat tidak perlu panik, kata Menteri Kesihatan Dr Zaliha Mustafa.
Beliau berkata kes kematian akibat Covid-19 juga masih rendah dengan pesakit yang meninggal dunia melibatkan warga emas dan individu yang mempunyai penyakit komobid.
Katanya meskipun penularan subvarian Omicron adalah lebih cepat berbanding varian sebelum ini, namun ia masih lagi terkawal dan tidak mempunyai simptom yang teruk.
“Subvarian yang kita (KKM) kenal pasti adalah XBB 1.5, XBB 1.16 dan XBB 1.9.1 dan ia masih lagi jenis Omicron,” katanya dalam sidang media selepas menghadiri sesi town hall Kertas Putih Kesihatan di sini hari ini.
Zaliha dalam pada itu turut menasihatkan orang ramai supaya memakai pelitup muka sekiranya mempunyai sebarang gejala.
“Kami juga menggalakkan individu yang bergejala untuk melakukan ujian saringan Covid-19 serta  pakai pelitup muka khususnya di hari raya ini ketika bertemu dengan keluarga dan sebagainya. Jika anda mempunyai gejala, elakkan menyebarkan virus tersebut kepada keluarga yang lain,” katanya.
Sementara itu, dalam perkembangan lain, beliau berkata seramai 4,264 pegawai perubatan kontrak telah dilantik ke jawatan tetap setakat semalam.
“Saya menerima pelbagai respons positif, ada yang mengucapkan terima kasih kepada KKM kerana membantu doktor yang terlibat dan insya-Allah kita akan lihat skim-skim (yang) lain (juga),” katanya.
Pada 4 April lepas, Perdana Menteri Anwar Ibrahim mengumumkan seramai 12,800 daripada 20,330 doktor lantikan kontrak akan diserap ke jawatan tetap dalam tempoh tiga tahun dengan membabitkan peruntukan tambahan RM1.7 bilion.
Terdahulu, Zaliha turut melancarkan laman sesawang Kertas Putih Kesihatan bagi pengguna untuk mendapatkan maklumat berkaitan serta memberi cadangan atau pandangan mengenai inisiatif tersebut.
Beliau berkata Kertas Putih Kesihatan akan dibentangkan di Parlimen pada Jun ini.


Israel benarkan 9 penempatan baharu di Tebing Barat

Kerajaan Israel pada Ahad membenarkan sembilan penempatan dibuka di Tebing Barat, lapor Agensi Akhbar Jerman (dpa).
Keputusan itu sebagai tindak balas terhadap dua serangan di Baitulmaqdis baru-baru ini yang mengorbankan 10 warga Israel, menurut kenyataan pejabat Perdana Menteri Benjamin Netanyahu.
Sembilan komuniti berkenaan telah mendiami kawasan itu sejak bertahun-tahun termasuk sebahagiannya yang wujud selama berdekad, menurut kenyataan itu.
Jawatankuasa perancangan akan bersidang dalam tempoh beberapa hari akan datang untuk meluluskan rumah di penempatan baharu itu.
Ini merupakan keputusan pertama kerajaan meluluskan bangunan baharu di penempatan Israel sejak Netanyahu memegang jawatan itu dua bulan lepas.
Israel menguasai Tebing Barat dan Baitulmaqdis Timur selain wilayah lain semasa Perang Enam Hari 1967. Kira-kira 600,000 warga Israel kini menetap di lebih 200 penempatan di situ.
Pada 2016, Majlis Keselamatan Pertubuhan Bangsa-Bangsa Bersatu (PBB) menyifatkan penempatan ini melanggar undang-undang antarabangsa dan menggesa Israel menghentikan semua aktiviti penempatan.


Apakah nasib Umno selepas Najib dipenjara?

Selepas Mahkamah Persekutuan mengekalkan hukuman penjara terhadap Najib Razak selama 12 tahun, tumpuan kini beralih kepada nasib dan masa depan Umno yang dilihat selesa bernaung di bawah populariti "Bossku" - satu fenomena yang dicetuskan oleh para penyokong bekas perdana menteri itu.
Beberapa penganalisis politik tempatan mengulas senario dan kemungkinan yang bakal berlaku terutamanya kelangsungan perjalanan politik Umno yang disebut-sebut sebagai parti keramat orang Melayu.
Selain itu, adakah peluang untuk karier politik Najib bertahan selepas ke penjara?
Bercakap kepada MalaysiaNow, penganalisis politik dari Institut Hal Ehwal Antarabangsa Singapura Oh Ei Sun berkata keputusan mahkamah terhadap rayuan Najib mengejutkan ramai pihak terutamanya Umno kerana tidak ramai jangka ia akan diputuskan pada semalam.
Oleh itu, katanya, sukar untuk menjangkakan langkah seterusnya yang bakal dilakukan Umno memandangkan mereka juga masih terkejut dengan keputusan tersebut.
Namun begitu Oh menjangkakan dua kemungkinan yang bakal berlaku terhadap parti tersebut pada masa hadapan.
Katanya, kemungkinan pertama ialah orang ramai melihat Umno sebagai sebuah parti yang rasuah memandangkan Najib yang sering kali dianggap sebagai pemimpin “de facto” parti didapati bersalah secara sah.
"Satu lagi kemungkinan yang akan berlaku ialah apabila Najib didapati bersalah, ini akan menunjukkan Umno memang berusaha menentang rasuah dan ini akan menarik sokongan," katanya kepada MalaysiaNow.
Petang semalam, Najib tiba di Penjara Kajang untuk menjalani hukuman penjara 12 tahun berikutan keputusan Mahkamah Rayuan mengekalkan sabitan pertuduhan dan hukuman berhubung kes SRC International.
Keputusan itu menamatkan penantian selepas hampir empat tahun beliau melalui proses perbicaraan dan rayuan di mahkamah.
Ini menjadikan beliau sebagai perdana menteri pertama dihantar ke penjara.
Ditanya sama ada Najib berpotensi kembali ke arena politik selepas masuk penjara, Oh berkata, kemungkinan itu pastinya ada, malah ia pernah berlaku sebelum ini dengan mengambil contoh kes Anwar Ibrahim dan Pakatan Harapan (PH) memenangi Pilihan Raya Umum ke-15.
"Yang di-Pertuan Agong boleh memberi pengampunan kepada beliau seperti sebelum ini yang berlaku kepada Anwar.
"Sudah tentu beliau akan gunakan pendekatan yang sama dengan meraih simpati kononnya beliau dikenakan hukuman kerana politik," kata Oh dan menambah bahawa kes keputusan mahkamah (semalam) pastinya bukan pengakhiran bagi Najib.
Dalam pada itu, pemerhati politik dari Universiti Tasmania Australia, James Chin memberitahu keputusan tersebut sudah melanggar salah satu "taboo" terbesar dalam arena politik negara
“Salah satu taboo besar dalam politik Malaysia ialah jika anda seorang perdana menteri, anda hampir tidak boleh disentuh, jadi taboo ini sudah dilanggar."
Pihak berkuasa memulakan siasatan terhadap kes SRC International pada 2018.
Perbicaraan kes itu bermula pada April 2019 di Mahkamah Tinggi KL.
Hakim perbicaraan Mohd Nazlan Ghazali menjatuhkan hukuman penjara 12 tahun dan denda RM210 juta pada tahun berikutnya.
Menurut Chin, rakyat Malaysia sudah lama menunggu untuk menyaksikan bekas perdana menteri dipenjarakan disebabkan kes rasuah.
"Pemenang terbesar daripada keputusan hari ini ialah rakyat Malaysia."
Berbeza dengan Oh, Chin berpandangan Najib kehilangan peranannya sebagai ahli Parlimen dan tidak dibenarkan bertanding dalam pilihan raya umum akan datang.
Dalam erti kata lain, karier politiknya sudah tamat.
"Saya rasa kebimbangan utama beliau sekarang ialah menghabiskan masa di penjara sesingkat mungkin."
"Dia akan cuba mencari jalan untuk mengurangkan hukuman itu," tambahnya.
Sementara itu, Mazlan Ali dari Universiti Teknologi Malaysia (UTM) berkata Umno kehilangan Najib yang dilihat berupaya menggerakkan parti itu.
Pada masa sama, keputusan tersebut juga menjadi pendorong kepada rakyat untuk mempercayai Umno dan Barisan Nasional (BN) benar-benar berdepan masalah integriti.
"Mungkin pembangkang akan guna isu Najib ke penjara sebagai bukti perjuangan menentang korupsi dalam Umno dan BN itu sesuatu yang nyata.
"Umno akan dilihat dengan imej yang tidak begitu baik. mungkin (rakyat) akan percaya dengan hujah-hujah pemimpin pembangkang."


Kemboja lapor kematian kanak-kanak 11 tahun akibat selesema burung

Kemboja melaporkan seorang kanak-kanak perempuan berusia 11 tahun dari wilayah timur Phnom Penh meninggal dunia selepas dijangkiti virus H5N1, yang biasanya dikenali sebagai selesema burung.
Ia adalah jangkitan H1N1 pertama yang dikenal pasti terhadap manusia di negara Asia Tenggara itu sejak 2014, kata Menteri Kesihatan Mam Bunheng dalam satu kenyataan semalam.
Kanak-kanak dari wilayah Prey Veng itu disahkan menghidap selesema burung selepas berasa tidak sihat akibat demam panas dan batuk pada 16 Februari, menurut kenyataan itu.
Apabila keadaannya semakin teruk, dia dipindahkan ke Hospital Kanak-Kanak Kebangsaan di Phnom Penh untuk rawatan, tetapi meninggal dunia pada Rabu, kata kementerian kesihatan.
Sejak awal tahun lalu, selesema burung memusnahkan ladang di seluruh dunia, menyebabkan kematian lebih 200 juta burung kerana penyakit itu atau pemusnahan besar-besaran, lapor Pertubuhan Kesihatan Haiwan Sedunia kepada Reuters baru-baru ini.
Pertubuhan Kesihatan Sedunia (WHO) awal bulan ini mencatatkan penularan influenza H5N1 terhadap mamalia, tetapi berkata risiko kepada manusia kekal rendah.
H5N1 merebak di kalangan unggas dan burung liar selama 25 tahun, kata Ketua Pengarah WHO Tedros Adhanom Ghebreyesus dalam taklimat, tetapi laporan baru-baru ini mengenai jangkitan pada cerpelai, memerang dan anjing laut "perlu dipantau dengan teliti".
Pihak berkuasa kesihatan Kemboja menggesa orang ramai supaya tidak mengendalikan haiwan dan burung yang mati atau sakit, dan menghubungi segera jika ada yang mengesyaki mereka dijangkiti penyakit itu.


Kumpulan penduduk giat tekan Selangor berhubung projek lebuh raya, hutan simpan

Sekumpulan penduduk di Petaling Jaya menggiatkan tekanan terhadap kerajaan Selangor berhubung projek lebuh raya kontroversi,PJ Dispersal Link (PJD Link) selain tindakan kerajaan menyah warta sebahagian hutan simpan untuk tujuan pembangunan, mengatakan pentadbiran Pakatan Harapan (PH) di negeri itu gagal menunjukkan ketelusan dan tata kelola yang baik dalam kedua-dua isu tersebut.Kumpulan itu berkata dalam manifesto PH dalam pilihan raya sebelum 2018, ia mengkritik kerajaan Barisan Nasional ketika itu kerana membenarkan pemangunan dilaksanakan tanpa mengambil kira keadaan alam sekitar dan kelestarian hidup, menuduh kerajaan “dikuasai beberapa syarikat dan kapitalis kroni”.Ia juga mengingatkan ikrar PH untuk mentadbir “berdasarkan prinsip-prinsip kelestarian dan pembangunan lestari”.“Namun, kami terkejut bila lihat kesombongan politik daripada pihak Hee,” katanya merujuk Exco Alam Sekitar Selangor Hee Loy Sian yang memberitahu sidang Dewan Undangan Negeri (DUN) Selangor kerajaan negeri diketuai PKR itu menyahwartakan lebih dari 530 hektar HSKLU bagi dimajukan syarikat swasta Gabungan Indah Sdn Bhd.“Disebabkab PH sudah berjanji dalam manifestonya semua pembangunan projek mesti mematuhi standard perlindungan alam sekitar antarabangsa sebelum memberikan kelulusan, sekarang kerajaan PH Selangor bertanggungjawab untuk jelaskan kepada rakyat apakah asas yang dilihat oleh kerajaan ketika memilih Gabungan Indah Sdn Bhd untuk membangunkan kawasan yang dinyahwartakan dari HSKLU,” kata kumpulan tersebut.HSKLU diwartakan sebagai hutan simpan pada 1927, meliputi lebih 7,000 hektar tanah, namun kini hanya 13% sahaja daripada kawasan tersebut kekal sebagai hutan simpan.Kumpulan itu juga menyelar kerajaan Selangor berhubung projek PJD Link yang dilihat mirip dengan projek Kidex, sebuah projek yang dibatalkan kerajaan Selangor pada 2015 yang ketika itu diketuai Mohamed Azmin Ali sebagai menteri besar selepas didesak penduduk kawasan yang terlibat.“Hakikat bahawa kerajaan negeri sanggup untuk pertimbang projek yang sama seperti Kidex yang dibatalkan pentadbiran sebelum ini adalah satu hal yang membimbangkan,” katanya.“Ini mungkini bermaksud sebarang pemaju yang ditolak cadangannya oleh kerajaan negeri boleh pakejkan cadangan itu semula dalam bentuk baru dan berharap akhirnya ia akan diluluskan. Kalau begitu, ia adalah satu pembaziran sumber awam dan boleh melahirkan kebimbangan oleh penduduk negeri ini.”Kumpulan itu juga turut mengingatkan kerajaan PH Selangor mengenai janji pilihan raya mereka untuk kekal komited dengan pengangkutan awam yang lestari.“Kami kesal dengan kerajaan Selangor yang bukan sahaja gagal untuk memberikan pelan pengangkutan awam yang komprehensif bagi negeri ini, namun sebaliknya menyanggahi manifestonya sendiri dengan ‘secara dasarnya’ meluluskan lebuh raya tersebut yang memisahkan perbandaran yang matang dan meningkatkan kerosakan alam sekitar.“Ia adalah lebuh raya yang penduduk Petaling Jaya tak mahu, jelas dan mudah.”Kumpulan itu turut menggesa Menteri Besar Amirudin Shari untuk menarik semula penyahwartaan HSKLU dan membatalkan projek PJD Link.“Selagi ia tidak selesai dan secara rasmi dicatat dalam minit mesyuarat kerajaan negeri, rakyat Selangor akan teruskan protes terhadap dua pelan tersebut,” katanya.


Ku Li mohon pindah kerusi tempat duduk di Dewan Rakyat

Ahli Parlimen Gua Musang Tengku Razaleigh Hamzah hari ini memohon untuk berpindah kerusi tempat duduk di Dewak Rakyat dari blok kerajaan ke tempat duduk berhampiran blok bebas.Dalam sebuah kenyataan, beliau berkata dirinya tidak ingin terus berada di kerusi yang telah disediakan untuk saya dalam Dewan Rakyat bersama penyokong kerajaan yang ditubuhkan dengan menggunakan nama Perikatan Nasional.“Saya tidak ingin terus berada di kerusi yang telah disediakan untuk saya dalam Dewan Rakyat bersama-sama dengan lain-lain anggota Dewan Rakyat yang ditempatkan dalam kumpulan seolah-olah menjadi penyokong kerajan yang ada,” katanya dalam sebuah kenyataan kepada Yang di-Pertua Dewan Rakyat Azhar Harun.“Saya belum mengetahui sama ada anggota-anggota Dewan Rakyat yang lain daripada parti saya telah berurusan dengan YB Tuan Yang di-Pertua mengenai tempa duduk mereka dalam Dewan Rakyat.“Walau apa pun yang dilakukan oleh mereka ini saya dengan suka hati mohon berpindah ke tempat lain yang sewajarny, bersesuaian dengan semangat perjuangan Barisan nasional/umno terutama sekali pengundi saya, ahli-ahli Umno dan rakyat Malaysia supaya sedikit pun idak boleh dianggap sebagai peyokong kerajaan gagal ini.”


Polis Kanada tahan anak mangsa bunuh dikerat, dibungkus dalam plastik

Polis Kanada menahan anak lelaki kepada seorang wanita yang mayatnya dikerat dan dimuatkan ke dalam beg plastik ketika ditemui di laluan pejalan kaki Toronto minggu ini. Lelaki itu turut dihadapkan ke mahkamah bagi dakwaan membunuh.Sebelum ini, pihak berkuasa mengeluarkan gambar reka bentuk pengilat kuku khas mangsa bagi mendapatkan bantuan dalam usaha mengenal pasti mayatnya.Kemudiannya, pihak polis membuat rayuan awam bagi mengesan lokasi anaknya.Seorang pejalan kaki menemui mayat itu pada Isnin. Polis Toronto dalam satu kenyataan berkata pemeriksaan menunjukkan wujud tanda-tanda trauma, “termasuk beberapa kesan yang menunjukkan tubuhnya dikerat.”Menurut laporan media tempatan, mangsa akhirnya berjaya dikenal pasti sebagai Tien Ly, 46, seorang operator salun penjagaan kuku.Menurut polis, baru-baru ini, mangsa membuka salunnya sendiri di Yorkville, sebuah daerah membeli-belah di Toronto.Selepas menggeledah rumah yang turut menjadi tempat tinggal anak lelakinya Dallas Ly yang berusia 20 tahun, polis mula mencari anak lelaki mangsa dan mengatakan pihaknya “bimbang terhadap keadaan dirinya.”Dallas ditemui dan ditahan pada Sabtu.Sehari selepasnya, polis mendakwa lelaki itu bertanggungjawab atas kematian ibunya dan dikenakan pertuduhan membunuh tanpa niat.


Simpanan persaraan makin susut, KWSP beri amaran ketika gesaan mudahkan pengeluarannya

Kumpulan Wang Simpanan Pekerja (KWSP) memberi amaran perlindungan sosial mencapai kadar maksimumnya selepas beberapa kali dibenarkan untuk dikeluarkan berikutan krisis Covid-19, ketika ahli-ahli politik Umno menggesa simpanan wang persaraan diwajibkan bagi membenarkan pencarum mengeluarkan wang caruman berikutan banjir yang melanda beberapa negeri baru-baru ini.KWSP berkata walaupun caruman boleh dikeluarkan sepanjang sekatan pergerakan bagi membendung wabak, namun ia tidak boleh dilaksanakan kerana terikat dengan undang-undang yang memberikan panduan bagaimana caruman pencarum diuruskan.“Skala dan kesan pandemik Covid-19 yang tidak dijangka serta kejadian bencana alam baru-baru ini telah menolak perlindungan sosial semasa negara ke tahap maksima, dan pendekatan menggunakan simpanan KWSP untuk keperluan kecemasan pastinya akan memberikan impak yang teruk tatkala ahli sedang berhadapan dengan ketidakcukupan wang simpanan persaraan, ditambah lagi dengan ketidaktentuan lain seperti peningkatan kos penjagaan kesihatan,” kata KWSP dalam sebuah kenyataan hari ini.Peringatan dari KWSP itu tampil ketika beberapa ahli politik terutama dari Umno menggesa kerajaan untuk membenarkan pengeluaran caruman seperti skim pengeluaran yang diperkenalkan bagi mengurangkan impak beberapa sekatan pergerakan terhadap ekonomi ketika kemuncak krisis Covid-19.Antara pemimpin Umno yang lantang menggesa supaya KWSP membenarkan pengeluaran caruman oleh pencarum tersebut adalah bekas perdana menteri Najib Razak.Semalam, beliau melancarkan serangan terhadap Menteri Kewangan Tengku Zafrul Aziz kerana menolak untuk membenarkan dana KWSP dikeluarkan berikutan bencana banjir yang melanda negara.“Usahlah dengar nasihat menteri kewangan ketinggalan zaman PN,” katanya, merujuk kerajaan Perikatan Nasional.“Dengarlah rintihan rakyat. Last sekali pengeluaran khas. Lepas itu, fokus untuk bina balik simpanan pendeposit baki rendah dalam KWSP. Banyak caranya.”Sejak tahun lalu, kerajaan telah memperkenalkan beberapa skim pengeluaran simpanan KWSP termasuk i-Lestari, i-Sinar dan i-Citra.Namun KWSP berkata langkah tersebut telah menyebabkan sejumlah RM101 bilion caruman dikeluarkan melibatkan 6.1 juta pencarum di mana ia juga menyebabkan mereka kini hanya memiliki simpanan kurang dari RM10,000 manakala 3.6 juta lagi pencarum kini memiliki simpanan kurang dari RM1,000.Agensi itu juga berkata majoriti pencarum yang mengeluarkan simpanan adalah daripada kalangan Bumiputera.“Hasil daripada pengeluaran itu, sebanyak 4.4 juta atau 54% ahli Bumiputera kini mempunyai kurang dari RM10,000, dan 2.0 juta atau 25% mempunyai kurang dari RM1,000.“Ini amat membimbangkan kerana bilangan ini mencerminkan peningkatan peratusan ahli yang tidak mencapai kuantum Simpanan Asas KWSP sebanyak RM240,000, iaitu jumlah minimum yang diperlukan oleh ahli apabila mencapai umur 55 tahun,” katanya.Sementara itu, KWSP berkata ia sebagai badan pemegang amanah mempunyai kewajipan fidusiari dalam menjaga kepentingan yang saksama untuk semua ahlinya, lebih-lebih lagi apabila masih terdapat berjuta ahli yang tidak menyentuh simpanan mereka dengan harapan untuk mendapatkan pulangan yang lebih baik demi menjamin kehidupan persaraan mereka kelak.KWSP juga bimbang keyakinan pencarum semakin meleset terhadap kedudukannya sebagai sebuah organisasi simpanan persaraan dan pemegang amanah masa depan persaraan pencarumnya yang berusia antara 55 dan 60 tahun, yang pada bila-bila masa boleh mengeluarkan simpanan KWSP mereka yang berjumlah RM270 bilion.Menurutnya, Malaysia yang akan menjadi negara menua pada 2030 mungkin bermaksud lebih berat beban sistem sokongan kerajaan.“Ini menyerlahkan lagi kepentingan mempunyai simpanan dan pendapatan yang mencukupi untuk kesejahteraan masa depan selain membendung sebarang kejutan kewangan masa hadapan.”KWSP juga berkata ia akan meneruskan tanggungjawab osialnya untuk membantu mangsa banjir melalui Rangkaian Tindak Balas Bencana GLIC/GLC (GDRN), di mana badan-badan berkaitan kerajaan diberikan geran kerajaan untuk mengagihkan bantuan kemanusiaan.KWSP turut menambah penggunaan dana GDRN tidak akan memberikan kesan material ke atas dana atau pulangan ahli kerana peruntukan tersebut adalah daripada perbelanjaan operasi yang telah diperuntukkan.“Bantuan akan disalurkan melalui sumbangan berbentuk barangan yang diperlukan oleh mereka yang terjejas dan disalurkan melalui pertubuhan amal bukan untung yang berkredibiliti.”


Zahid mengaku kalah ketika keputusan BN lebih teruk dari 2018

Pengerusi Barisan Nasional (BN) Ahmad Zahid Hamidi berkata beliau menerima keputusan Pilihan Raya Umum ke-15 (PRU15) yang menyaksikan yang rekod terburuk bagi mereka dalam sejarah, walaupun mendesak pembubaran dengan penuh keyakinan selepas kemenangan dua pilihan raya negeri sebelum ini.
"BN menganggap bahawa keputusan PRU15 ini merupakan suatu isyarat besar yang diberikan rakyat terhadap kami," kata Zahid dalam satu kenyataan ketika keputusan menunjukkan BN hilang banyak kerusi kepada Perikatan Nasional (PN).
Zahid yang juga presiden Umno, mengetuai beberapa siri tekanan kepada Perdana Menteri Ismail Sabri Yaakob untuk mengadakan pilihan raya tergempar selain mengetuai partinya untuk memutuskan hubungan dengan Bersatu dan PN.
Setakat ini keputusan PRU15 menunjukkan PN dan PH memenangi kebanyakan kerusi di hampir setiap negeri.
PN bukan sahaja berjaya merampas Putrajaya, tetapi merampas kerusi kubu kuat Umno seperti Padang Rengas, Pasir Salak dan Kepala Batas.
Zahid berkata, walaupun kalah di banyak kerusi, BN komited untuk memastikan kerajaan yang stabil.
“Kami bersedia mengenepikan perbedaan sentimen kami sebelum ini,” katanya dan menambah gabungan BN akan memfokuskan kepada "memahami keperluan generasi baru”.


Kini Najib mohon pinda tarikh pelepasan ke Singapura bantu PRN Melaka

Najib Razak memohon untuk meminda tarikh pelepasan dan pemulangan pasportnya ke Singapura selepas bekas presiden UMNO itu diamanahkan untuk membantu jentera parti Umno menghadapi Pilihan Raya Negeri (PRN) Melaka pada 20 November depan.Najib berkata memandangkan Presiden Parti Umno Ahmad Zahid Hamidi pada masa tersebut akan berangkat ke Jerman untuk mendapatkan rawatan bagi tulang belakangnya, beliau telah diamanahkan untuk memastikan parti Umno bergerak secara teratur dan bertindak dengan sewajarnya sewaktu PRN Melaka dan semasa ketiadaan Zahid.“Oleh yang demikian, saya terpaksa menangguhkan perjalanan saya ke Singapura sehingga selepas tamat PRN Melaka pada 20 November ini,” kata Najib menerusi afidavit sokongan tambahan yang difailkan bersama permohonan itu.Najib, 68, selaku pemohon memfailkan notis usul itu semalam menerusi Tetuan Shafee & Co di Mahkamah Tinggi dengan menamakan pendakwa raya selaku responden.Beliau memohon untuk meminda tarikh bagi pelepasan dan pemulangan pasportnya kepada mahkamah daripada 20 Oktober sehingga 22 November kepada 25 Oktober sehingga 6 Disember ini untuk melawat anak perempuannya Nooryana Najwa di Singapura, yang dijangka akan melahirkan anak kedua pada awal November.Dalam afidavit sokongan itu Najib berkata pada 18 Oktober lepas, beliau telah mendapat kebenaran daripada Mahkamah Rayuan untuk pelepasan sementara pasport antarabangsanya bermula 20 Oktober sehingga 22 November ini.Bagaimanapun, Najib berkata selepas mendapat perintah daripada Mahkamah Rayuan itu, beliau telah dimaklumkan berkenaan perkembangan PRN Melaka yang akan berlangsung pada 20 November dan penamaan calon pada 8 November ini.Sehubungan itu, katanya perancangan untuk bertolak ke Singapura telah berubah kepada 21 November dan pulang ke Malaysia pada 5 Disember (atau lebih awal dari tarikh tersebut) serta akan memulangkan pasport antarabangsanya kepada mahkamah selewat-lewatnya pada 6 Disember ini.“Saya telah meletakkan kepercayaan kepada isteri saya, Rosmah Mansor yang akan bertolak ke Singapura terlebih dahulu untuk mengawasi keadaan Nooryana sementara saya masih di Malaysia.“Saya akan susuli isteri saya sejurus menyelesaikan tanggungjawab saya di sini terlebih dahulu,” katanya.Sementara itu, ketika prosiding di hadapan hakim Mahkamah Tinggi Mohamed Zaini Mazlan hari ini, peguam Muhammad Shafee Abdullah memaklumkan kepada mahkamah bahawa pihaknya telah memfailkan permohonan untuk meminda tarikh berhubung pelepasan sementara pasport antarabangsa anak guamnya.Timbalan pendakwa raya Mohd Ashrof Adrin Kamarul berkata pihaknya perlu mendapatkan arahan selanjutnya daripada Peguam Negara berhubung permohonan pindaan itu.Hakim Mohamed Zaini menetapkan 26 Oktober untuk mendengar permohonan tersebut.Najib dibicarakan di hadapan Zaini atas dakwaan menggunakan kedudukannya untuk mengarahkan pindaan pada laporan audit akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Pada 15 Oktober lepas, Zaini yang juga mendengar kes Rosmah bagi pertuduhan rasuah membabitkan projek hibrid solar membenarkan permohonan wanita itu untuk mendapatkan semula pasportnya bagi tujuan sama. Pasport Rosmah dipulangkan kepadanya pada 15 Oktober dan perlu dikembalikan kepada mahkamah sebelum atau pada 6 Disember ini.


Bersatu kecam perang media terhadap Azam, tidak adil bagi penjawat awam

Bersatu memberi amaran terhadap sebarang percubaan menggunakan media bagi membuat tuduhan terhadap penjawat awam, mengatakan serangan pemimpin politik terhadap Ketua Pesuruhjaya Suruhanjaya Pencegahan Rasuah Malaysia (SPRM) Azam Baki menjejaskan pelaksanaan proses undang-undang.“Ini adalah kerana penjawat awam, di dalam menjalankan tugas mereka, adakalanya akan dijadikan sasaran kerana ketegasan mereka,” kata Timbalan Presiden Bersatu Ahmad Faizal Azumu dalam sebuah kenyataan ketika pelbagai serangan disasarkan terhadap ketua pesuruhjaya SPRM tersebut.“Penjawat awam, khasnya SPRM perlu terus menjalankan tugas mereka dengan berani dan tidak harus takut menjalankan amanah mereka hanya kerana ada pihak tertentu yang berkomplot menjatuhkan imej penjawat awam sebelum ada bukti kukuh dan perbicaraan mahkamah.”Azam menjadi sasaran serangan dalam beberapa artikel oleh seorang aktivis yang mempunyai kaitan dengan NGO C4 Center, mendakwa wujud konflik kepentingan dalam pemilikan saham syarikat.Sebagai respons, Azam turut menghantar surat tuntutan terhadap Lalitha Kunaratnam, penulis artikel tersebut selain satu laporan yang dibuat oleh SPRM terhadapnya, mengatakan dakwaan aktivis itu adalah palsu dan tidak mengemukakan sebarang bukti.Sementara itu, pemimpin utama Pakatan Harapan (PH) turut menggesa supaya Azam “direhatkan” dan mahu Pengerusi Lembaga Penasihat Pencegahan Rasuah (LPPR) Abu Zahar Ujang disiasat kerana mendapati ketua pesuruhjaya SPRM itu tidak mempunyai konflik kepentingan dalam isu pemilikan saham.Bersatu berkata semua pihak mesti memberi ruang supaya siasatan dapat dijalankan tanpa prejudis oleh polis dan Suruhanjaya Sekuriti (SC).Ia turut menyambut baik penjelasan yang diberikan Azam sendiri berhubung dakwaan yang dilemparkan terhadapnya, mengatakan ia menunjukkan integriti beliau yang tinggi sebagai penjawat awam.“Kerelaan beliau untuk disiasat oleh pihak berkuasa juga harus dipuji dan isu kebertanggungjawaban beliau sebagai KP SPRM tidak harus dibangkitkan di dalam hal ini,” kata Faizal.Katanya, “suara-suara yang nyaring” di media yang menggembar-gemburkan isu urusniaga saham tersebut dan menggesa Azam dilucutkan jawatan mempunyai agenda tertentu yang sanggup mengabaikan prinsip undang-undang bahawa “seseorang adalah tidak bersalah melainkan telah dibuktikan sebaliknya”.“Nampaknya, mereka ingin menghukum Azam sebelum ada perbicaraan dan bukti yang kukuh menurut undang-undang negara.“Agensi SPRM adalah amat penting di dalam agenda membanteras rasuah dan perang media sebegini untuk memulaukan Azam dengan memainkan isu sebegini nampaknya bertujuan memberi persepsi negatif kepada reputasi KP dan SPRM.”


Kes baru turun bawah 1,200 jangkitan, 7 lagi terkorban

1,186 kes baru Covid-19 direkodkan semalam menjadikan jumlah keseluruhan sebanyak 4,833,008 kes.
Sebanyak 1,690 pesakit turut dilaporkan sembuh, menjadikan jumlah keseluruhan kes sembuh sebanyak 4,772,630.
Ketika ini, 24,021 kes aktif direkodkan, dengan 22,874 atau 95.2% daripadanya sedang menjalani kuarantin kendiri.
Dalam pada itu, satu kes di pusat kuarantin sementara dan 1,094 (4.6%) dimasukkan ke hospital.
Dalam pada itu, satu kes di pusat kuarantin sementara dan 1,094 (4.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 35 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61%, dengan kes Covid-19 merangkumi 14.2%.
Tujuh lagi kematian dilaporkan menjadikan kes keseluruhan sebanyak 36,357 orang.


Hujan lebat di Pakistan ragut 820 nyawa

Sekurang-kurangnya 820 orang maut manakala 1,315 lagi cedera dalam kejadian berasingan akibat hujan lebat yang melanda seluruh Pakistan sejak 14 Jun, menurut Pihak Berkuasa Pengurusan Bencana Negara (NDMA) pada Isnin.
Mangsa yang maut termasuk 304 kanak-kanak dan 178 wanita, kebanyakannya tinggal di kawasan paling terjejas teruk, lapor Xinhua.
Pihak berkuasa memaklumkan wilayah barat daya Balochistan kekal sebagai kawasan paling terjejas teruk dengan 225 orang terkorban manakala 95 yang lain cedera.
Jalan raya sepanjang 2,886.9km, 129 jambatan dan 50 kedai musnah dihanyutkan banjir kilat.
Sementara itu, 504,321 ternakan dilaporkan mati di seluruh negara.
NDMA, organisasi kerajaan, sukarelawan dan pertubuhan bukan kerajaan sedang melaksanakan misi bantuan di kawasan yang dilanda banjir.
Menurut jabatan meteorologi Pakistan, hujan lebat berkemungkinan berterusan untuk tempoh beberapa hari lagi.


Ahli Parlimen DAP dipanggil bantu siasatan kerana dakwa polis lakukan pemerasan

Polis akan memanggil Ahli Parlimen Kepong Lim Lip Eng bagi membantu siasatan susulan dakwaannya mengenai tiga anggota polis melakukan pemerasan terhadap dua individu berhampiran lampu isyarat di Jalan Besar Kampung Melayu, Kepong pada Rabu lepas.Ketua Polis Daerah Sentul Beh Eng Lai berkata dakwaan itu dibuat ahli Parlimen berkenaan pada 4.50 petang semalam menerusi sidang media dan siasatan dibuat selepas berita mengenainya dikongsikan menerusi aplikasi WhatsApp.Menurut Beh, sehingga kini polis tidak menerima sebarang laporan daripada mana-mana pihak berhubung kejadian yang didakwa berlaku pada 6.45 pagi itu.“Ahli Parlimen itu serta dua individu terbabit dalam kejadian tersebut akan dipanggil bagi membantu siasatan.”Polis memandang serius dakwaan itu dan tidak teragak-agak mengambil tindakan tegas terhadap tiga anggota tersebut jika kejadian salah laku didapati benar-benar berlaku,” katanya dalam kenyataan malam tadi.Beliau berkata kes disiasat mengikut Seksyen 384 Kanun Keseksaan dan orang ramai yang mempunyai maklumat berhubung kejadian itu boleh menghubungi Pegawai Penyiasat Insp Noramalina Md Jamil di talian 017-3185868 atau Bilik Gerakan IPD Sentul 03-40482206.


PPUM hargai sumbangan ke Tabung Covid-19 melalui platform Lazada

Pusat Perubatan Universiti Malaya (PPUM) menghargai sumbangan bagi Tabung Covid-19 PPUM menerusi platform aplikasi e-dagang, Lazada Malaysia.Dalam satu kenyataan hari ini, PPUM berkata semenjak awal penularan wabak Covid-19, pusat perubatan itu amat mengalu-alukan sebarang sumbangan dalam pelbagai bentuk daripada syarikat, pertubuhan bukan kerajaan dan individu yang ingin menyumbang serta melaksanakan program sumbangan tersebut.“Lazada Malaysia menyediakan platform untuk melaksanakan program memacu sumbangan dan memilih pelbagai organisasi termasuk PPUM sebagai antara organisasi yang akan menerima sumbangan tersebut.“Sumbangan ini adalah bagi kegunaan pihak PPUM untuk mengurus dan menangani pandemik Covid-19. Pihak PPUM amat berterima kasih dan menghargai sumbangan dan sokongan semua pihak,” menurut kenyataan itu.Terdahulu, Lazada Malaysia yang terkenal dengan aktiviti perniagaan pelbagai produk dan perkhidmatan menyediakan inisiatif membantu PPUM.Usaha itu adalah inisiatif daripada Lazada untuk membantu mempromosi bantuan yang diperlukan PPUM.Sumbangan untuk tabung Covid-19 PPUM juga boleh dilakukan melalui pembelian di aplikasi Lazada.


Covid-19 meletus bukan salah sekolah semata-mata, kata pakar berhubung SOP

Pakar berkata pematuhan SOP kesihatan bukan faktor tunggal yang perlu diperhatikan ketika wabak Covid-19 meletus di sekolah, ketika kes-kes berkaitan kluster pendidikan meningkat sewaktu lonjakan angka jangkitan berlaku di seluruh negara.Menurut mereka, walaupun mematuhi garis panduan memainkan peranan utama bagi mengawal jangkitan itu, beberapa perkara lain juga perlu dipertimbangkan.Presiden Kesatuan Perkhidmatan Perguruan Kebangsaan (NUTP) Aminuddin Awang berkata wabak Covid-19 dalam kalangan pelajar tidak boleh dikaitkan dengan sekolah sepenuhnya kerana banyak kes yang dikesan, punca jangkitannya masih belum jelas.“Ketika kes Covid-19 dilaporkan di sekolah-sekolah, kami tak pasti dari mana puncanya.“Pelajar itu mungkin dijangkiti di luar kawasan sekolah. Oleh itu, kita tidak boleh kaitkan meletusnya wabak itu sepenuhnya dengan sekolah,” katanya kepada MalaysiaNow.Minggu ini, pihak berkuasa kesihatan Kelantan berkata 259 orang pelajar sekolah menengah didapati positif Covid-19 dari 3 hingga 16 April.Menurut Pengarah Jabatan Kesihatan Kelantan Dr Zaini Hussin 111 orang murid sekolah rendah turut didapati dijangkiti virus tersebut.Pejabat Kesihatan Petaling Jaya baru-baru ini turut mengumumkan penutupan sekitar 19 buah sekolah selepas sekurang-kurangnya satu kes Covid-19 dilaporkan.Penutupan itu melibatkan 11 sekolah menengah dan tujuh sekolah rendah. Berikutan kejadian itu, ribuan pelajar menghadapi gangguan pembelajaran selepas semua sekolah itu ditutup bagi proses pembasmian kuman dan pengesanan kontak rapat.Menurut Aminuddin, garis panduan lengkap bagi mengendalikan sekolah dengan selamat semasa pandemik Covid-19 disediakan oleh kementerian pendidikan.Bagaimanapun, katanya, pematuhan SOP dalam kalangan pelajar adalah tanggungjawab bersama dan bukan hanya tanggungjawab pihak pengurusan sekolah.Katanya, hal ini kerana kebanyakan pelajar hanya mengikuti SOP kesihatan ketika mereka berada dalam kawasan sekolah.Namun ketika mereka berada di luar pagar sekolah, pematuhan SOP tidak lagi dilakukan kerana tiada orang yang mengawasi.Justeru, ia menjadi salah satu faktor penyumbang kepada masalah tersebut, katanya.Pakar kesihatan turut bersetuju sekolah bukan penyebab penularan mendadak Covid-19 dan kes yang dilaporkan hanya mencerminkan penularan virus yang meningkat dalam kalangan penduduk negara ketika ini.Ahli majlis kehormat Persekutuan Persatuan Pengamal Perubatan Swasta Malaysia (FPMPAM) Dr Lim Kuan Joo berkata kes Covid-19 di sekolah sukar dielakkan kerana wujud kemungkinan pelajar dijangkiti di pelbagai tempat di luar perkarangan sekolah.“Seorang pelajar boleh dijangkiti di rumah, atau ketika dalam perjalanan dengan bas dan kereta api yang sesak dari pelbagai tempat.“Semua ini mewujudkan kemungkinan virus itu menular melalui udara,” katanya kepada MalaysiaNow.Di samping itu, beliau menambah bilik darjah yang sesak dan kegagalan pihak sekolah memeriksa suhu juga boleh menjadi punca kepada masalah ini secara umumnya.Presiden Persatuan Perubatan Malaysia (MMA) Dr Subramaniam Muniandy, berkata membuka sekolah ketika pandemik memerlukan kerjasama kolektif daripada semua orang.Katanya, mematuhi SOP di luar perkarangan sekolah adalah sama pentingnya seperti berada dalam kawasan sekolah.Menurutnya, guru, ibu bapa, pengusaha kantin, murid dan penyedia khidmat pengangkutan perlu memainkan peranan penting dalam usaha memastikan perkara tersebut dilaksanakan.“Selangor adalah salah satu negeri yang mencatat jumlah kes baru Covid-19 tertinggi, jadi penting bagi rakyat di negeri ini memahami risikonya dan pastikan mereka mematuhi SOP sepanjang masa,” katanya.Dalam pada itu, Aminuddin mencadangkan agar sekolah mempertimbangkan semula model penggiliran yang diusulkan kementerian pendidikan.Hal ini kerana ia dapat membantu dalam memastikan pematuhan SOP dengan lebih baik bagi mencegah wabak Covid-19 di sekolah.“Sekolah di luar zon merah dan kawasan berisiko tinggi harus pertimbangkan untuk guna model penggiliran,” katanya.“Bahagikan pelajar dari satu kelas ke dalam kumpulan yang lebih kecil dan minta mereka hadiri kelas pada hari yang berbeza. Ini akan mengelakkan kesesakan pelajar di sekolah.”


51 kluster pendidikan dikesan dalam tempoh 6 hari

Sebanyak 51 kluster atau 66.2% daripada 77 kluster baru yang dilaporkan kementerian kesihatan Malaysia (KKM) untuk tempoh antara 15 Januari hingga 20 Januari 2022 melibatkan institusi pendidikan.Rekod kluster pendidikan tertinggi dilaporkan pada 19 Januari lepas iaitu 16 kluster daripada 20 kluster baru yang dikesan, diikuti semalam (20 Januari) sebanyak 11 kluster pendidikan daripada 17 kluster baru. Pada 18 Januari pula, dari 17 kluster baru, 11 adalah kluster pendidikan.Antara negeri yang melaporkan kluster pendidikan ialah Melaka apabila Jabatan Kesihatan Negeri (JKN) Melaka mengesan penularan Covid-19 di dua buah kolej vokasional iaitu Kolej Vokasional Melaka Tengah (76 kes) dan Kolej Vokasional Abu Zahar (11 kes).Di Sabah, antara kluster pendidikan dikesan iaitu kluster Jalan Kepayan Lama-Tambunan melibatkan asrama Sekolah Menengah Kebangsaan (SMK) Tambunan dan setakat ini 36 kes positif Covid-19 dikesan.Di Kedah, antara kluster pendidikan yang dilaporkan termasuk kluster Dah Penyarum (115 kes) dan kluster Dah Jalan Merbau (52 kes) sementara di Pulau Pinang, kluster Jalan Sungai Nipah (83 kes).Sementara itu, kes import Malaysia masih tiga angka dan semalam (20 Januari) sebanyak 522 kes import dilaporkan, terdiri daripada 426 warganegara dan 96 bukan warganegara. Jumlah kes import ini adalah yang tertinggi dilaporkan sejak Malaysia melangkah ke tahun baharu 2022.Wilayah Persekutuan Kuala Lumpur (WP KL) terus mencatat kes import tertinggi dan semalam sahaja melaporkan sebanyak 274 kes (kes harian baharu 202). Kes import tinggi yang lain sepanjang tempoh ini adalah pada 16 Januari (145 kes), 18 Januari (135 kes) dan 19 Januari (136 kes).


Kes baru catat 15,764 jangkitan, korban Covid-19 rekod angka tertinggi

Malaysia merekodkan kes baru sebanyak 15,764 menjadikan kes keseluruhan Covid-19 meningkat sebanyak 1,146,186.Selangor kekal mencatat kes harian tertinggi sebanyak 6,067 disusuli Kuala Lumpur (1,536), Johor (1,222), Sabah (1,166), Kedah (1,108), Perak (748), Pulau Pinang (667), Kelantan (552), dan Pahang (475).Hanya Labuan (7) dan Perlis (9) sahaja negeri yang mencatat kes satu digit hari ini.Negara juga mencatat sebanyak 11,767 kes sembuh menjadikan jumlah keseluruhan kes sembuh meningkat kepada 937,732.Kes aktif dengan kebolehjangkitan pula kini berjumlah 199,051.Dalam pada itu, 1,063 pesakit ditempatkan di unit rawatan rapi (ICU) termasuk 532 orang memerlukan bantuan alat pernafasan.Malaysia turut mencatat 219 lagi korban akibat Covid-19, menjadikan jumlah mangsa yang maut meningkat kepada 9,403.


Tiada 'double standard' dalam usaha banteras salah guna media sosial

Tidak timbul isu “double standard” atau pilih kasih dalam usaha kerajaan membanteras penyalahgunaan media sosial.
Kementerian Komunikasi dan Digital (KKD) menerusi jawapan bertulis yang disiarkan di laman sesawang Parlimen hari ini memaklumkan kerajaan komited dalam memastikan tindakan sewajarnya diambil terhadap individu atau pihak tanpa mengira latar belakang dan pegangan politik, sekiranya didapati melakukan kesalahan undang-undang.
Menurut KKD tindakan penguatkuasaan yang diambil kerajaan adalah berdasarkan peruntukan undang-undang sedia ada serta berdasarkan aduan daripada masyarakat awam dan pihak yang terkesan, tanpa adanya unsur berat sebelah.
"Sekatan tidak akan dikenakan ke atas mana-mana individu untuk meluahkan perasaan atau pendapat selagi masih berada di dalam lingkungan dan batasan undang-undang. Ini bagi memastikan media sosial tidak disalah guna sehingga boleh mengancam keamanan dan kestabilan negara," menurut kementerian itu.
Kenyataan itu bagi menjawab soalan Khairil Nizam Khirudin (PN-Jerantut) yang bertanyakan adakah kerajaan bersifat memilih dan bersikap “double standard” untuk membanteras isu di media sosial, iaitu akaun-akaun TikTok yang menyuarakan hak kebebasan politik pembangkang disekat, namun akaun-akaun Twitter yang menyebarkan pornografi atau akaun “dark side” tidak diambil tindakan.
KKD turut memaklumkan sebanyak 176 aduan diterima dan disiasat Suruhanjaya Komunikasi dan Multimedia (MCMC) dari 2020 hingga 2022 berhubung kesalahan yang diperuntukkan di bawah Seksyen 233 Akta Komunikasi dan Multimedia 1998 (Akta 588).
Daripada jumlah tersebut, 22 kes didakwa di mahkamah dengan 19 kes selesai dan dijatuhkan hukuman denda dengan nilai keseluruhan yang berjumlah RM111,000 dan sebanyak tiga kes lagi dalam proses perbicaraan.
"Pihak MCMC juga melaporkan sejumlah 217 akaun yang didapati memuat naik kandungan-kandungan yang berunsur lucah kepada pihak Twitter dan kesemua akaun serta laman tersebut sudah pun diturunkan," menurut kementerian itu.
Selain itu, KKD memaklumkan sekatan terhadap platform media sosial bukan jalan penyelesaian mutlak selagi usaha pemantapan jati diri rakyat tidak dilaksanakan, memandangkan isu media sosial “dark side” berkait rapat dengan masalah sosial yang perlu ditangani secara menyeluruh.
Menurut KKD, usaha membasmi dan mencegah pengaruh negatif termasuk pornografi dan penyalahgunaan media sosial terutama dalam kalangan generasi muda adalah tanggungjawab bersama dan memerlukan usaha bersepadu pelbagai pihak, khususnya ibu bapa dan penjaga.